غازی حەسەن سەرنووسەری هەفتەنامەی(بارزان نیوز):  2010-06-08\nگەلێك رۆژنامە و رۆژنامەنووس دەیانەوێت لەرێگەی ناشیرنكردنی دەسەڵات و هێرشكردنە سەر لایەنە بەرپرسەكان و باسكردنی ژیانی تایبەتی هەندێك گرووپ و كەسایەتی، ناوبانگ بۆخۆیان پەیدا بكەن\nدیمانە: جەمال گردەسۆری\nبۆ قسەكردن دەربارەی ئەمڕۆی ڕۆژنامەگەری كوردی و شرۆڤەكردنی مەسەلەی كاری رۆژنامەوانی و پیشەییبوون و بەرپرسیارێتی و پابەندبوون بە یاساو دۆخی رۆژنامەوانی كوردی،چەند پرسیارێكمان لە بەرێز غازی حەسەن سەرنووسەری هەفتەنامەی( بارزان نیوز) كرد، بەم شێوەیە وەڵامی داینەوە. \n❊ رۆژنامەگەریی كوردی لەنێوان ئازادی وپیشەیی بوون و بەرپرسێتیدا لەكوردستان بە ئاقاریكدا چووە دەهێنێت قسەی لەبارەوە بكرێت، قسەتان لەوبارەوە چییە؟\n- گەلێكجاران هاوسەنگی لەنێوان سێ دونیای لێكجودا لە بەرپرسێتی، یانژی چەند بەرپرسێتییەك كارێكی قورسە، تەنیا ئەوانە دەتوانن ئەم كارانە راپەڕێنن كە دەتوانن قوربانی بەهەندێك لەئازادی و مافەكانی خۆیان بدەن. هەندێك كەس ئامادە نینە نەك تەنیا بەشێك لەئازادی خۆیان پێشكەشی دروستكردنی ئازادی بۆخەڵكی بكەن، بەڵكە ئامادە نینە، تەنیا رستەیەكیش لە نووسینەكانیان كە پڕیەتی لە خودویستی و خۆویستی و زاڵكردنی ئازادی تاكەسانەی خۆی بەسەر تەواوی مافە یاسایی و بنەما مۆدێرنەكانی كۆمەلگه. بەپێچەوانە دەیەوێت رێبازە كلاسیكییە تێكشاوەكەی (من راستم، بڕوا بەمن بكەن، ئەوەی من دەیبێژم پاشەگەزی تیدا نییە، گفتوگۆم مەكە) بەڵام لەژێر فەلسەفەیەكی لیبرالانەی نوێدا بڵاوبكاتەوە. من ئازادێكی دیكتاتۆر زۆر بە ترسناكتر له دیكتاتۆرێكی سەركوتكەر دەبینم، چونكە ئەوەی یەكەمیان زۆر ئاساییە فریوی خەڵك بدات، موزایەدە بكات. \nكەسانێك هەیە دەڵیت بڕوا بەمیتۆدی بیركردنەوەی (ئازاد، راستەقینە)ی من بكەن، ئەم خۆسەپێنیە جۆرێك لە كوشتنی ئازادی هەڵبژاردنی بۆچوونەكانی تێدایە، مافی ئازادانەی بڕیارو بیركردنەوەی خەڵك تەفروتون دەكات. بۆیە مەرج نییە ئازادێك دیموكراسی بێت، بەڵام مەرجە هەموو دیموكراسێك ئازاد بێت. كەوایە كەلایەنی دیموكراسیمان هەڵبژارد، بێ لێكۆلینەوەو دەسەڵاتی یاسا، دەسەڵات بە هێرش و ناشیرنكردنی خەڵكی و فشارو بڕیار پێشەكیانەو تاكڕەویی لە یەكلاكردنەوەی كێشەكان نابردرێت. \nپێم وایە رەوشی ئازادی لە راگەیاندن و رۆژنامەگەری كوردی خەریكە پێچەوانەی پیسەی رۆژنامەگەری هەنگاو دەنێت، چونكە هەندیك رۆژنامەنووس و رۆژنامە خۆیان كردۆتە بەشێك لە كێشەكان، وەكو لایەنی تاوانبارو دادوەر بڕیار دەدەن، تەنیا هەندێكجار لەجیاتی هەموو میللەتیش قسە دەكەن. زۆر لایان ئاساییە بڵێن ئەمە بۆچوون و هەڵوێستی هەموو خەڵكە، هەموان دەزانین كێ لەپشت ئەم تاوانانەیە. پەنجە بۆ ناوی هەندێك كەس و لایەن درێژ بكرێت، بێ ئەوەی هێچ بەڵگەیەكی برواپێهێنەر بڵاوبكەنەوە.\n پرۆفیشنالی لەرۆژنامەگەری كوردی رۆلێكی زۆر لاواز دەگێرێت، تەنیا لەهەندێك بواردا گومان لە بوونیشی دەكرێت، من باسی بڕوانامەی رۆژنامەگەری و كۆلیژ ناكەم، باسی شەرەفی رۆژنامەنووسی دەكەم، باسی بەهاكانی ئازادی و دەربڕین و دەستخستنی زانیاری لەقازانجی گشتی دەكەم. باسی پەیوەندی رۆژنامەنووس و هاووڵاتی دەكەم، باسی ئەوە ناكەم بەرپرسێك بەدەستێك دەسەڵاتی ئازاد بوون لە بڵاوكردنەوەت دژی ناحەزو لایەنە ناكۆكەكانی خۆی دەداتێ و بەدەستێكیش زمانت دەبڕێت. ئەوە خۆت بەئازدانە ئەم شێوازەت هەڵبژاردووە، خۆشت لە دەرەنجامەكەی بەرپرس دەبیت.\nناكرێت تۆ لە دەستخستنی پارەو ریكلام كردن بۆ لایەنە دژ بەیەكەكان ئازاد بیت? بەڵام لەرەخنە گرتن تەنیا چەند لایەك بكەیتە ئامانجی خۆت، ئەمجۆرە هەڵسوكەوتە بەشێك لەبەرپرسێتی و شەرەفی رۆژنامەنووسی دەخاتە ژێر پرسیارەوە. بۆیە كاتێك ئازادی خۆت، بەقوربانی ناوبانگت دەكەیت، پێم وایە پیشەی رۆژنامەنووسی رووبەرووی شێوان و دڵەراوكێ دەكەیت. \nپێم وایە چەمكی ئازادی و تێگەیشتن لەئازادی و ئازادی رۆژنامەگەریمان بەخراپ بەكارهێناوە، لەكاتی یەكسان بوون لەبەرامبەر بەرژەوەندییەكان كێشە نییە، بەڵام كاتێك بەرپرسێتی دێتە ئاراوە، بەرژەوەندی وڵات و چاكسازی و پیداچوونەوە دێتە ئاراوە، گومان دێخرێتە سەر لایەنی جێبەجێكردن و ئەو یەكسانییە نامێنێت، كە پێشتر بانگەشەیان بۆ دەكرد. \n❊ پابەند نەبوون بە یاسا دۆخی رۆژنامەگەری كوردی بە ئاراستەیەكی ناخۆشی بردووە، ئێوە لەوبارەوە چی دەڵێن؟\n- بێگومان هێندەی كێشەی هوشیاری و لێكدانەوەی یاسا هەیە، هێندە كێشەمان لە خودی یاساكانەوە نییە، ماوەیەك وەكو مۆدە بچوكترین رەخنەو كێشە باسكرایە، پەنا وەبەر دادگاو لێپێچینەوە لە داداگا دەبرردرا. ئەمە راستە لایەنێكی ئیجابی پرۆسەی وابەستەبوون بە یاسا دەگەیەنێت، بەڵام كارەكەی ئێمە هێندەی لە خۆدزینەوە لەیاساو نواندن دەچوو، هێندە ئیلتزام بە گیانی یاساوە نەبووە. یاسای رۆژنامەگەری هێندەی ئازادی داوەتە رۆژنامەنووس، چارەگی ئەوەش دەسەلاتی لێپێچێنەوە بۆ سەرپێچیكەران دیاری نەكردووە. لەم حالەتەدا كەسانێك بەئاسانی دەتوانن ئازادی و یاساش بە هەموو رەهەندەكانییەوە لەقازانجی خودی خۆیان بەكاربهێنن. كارێكی خراپ دەكرێت ئەگەر رۆژنامەنووسان پابەندی یاسا نەبن، چونكەرۆژنامەكان بەگشتی لەژێر نێوی پێشێلكاری یاساوە رەخنە لەدەسەڵات دەگرن، كارێكی نەشیاو دەكەن، ئەگەر خۆیان گاڵتە بە یاساو رێوشوێنی یاسایی لە بڵاوكردنەوەو رەخنەگرتن نەگرنە بەر. یاخود وای دابنێن رۆژنامەنووس دەبێت لەسەروی هەموجۆرە یاسایێك بێت، رۆژنامەنووسانی سەر بە لایەنەكانی دەسەڵات بێ جیاكردنەوە بە نۆكەر ناوببرێت، كەچی خۆشی لەژێر دروشمی دیكەوە بێ ئاوردانەوە بەلای چەپ و راستی خۆی خزمەتی رەتێكی تایبەتی خنكاو لەئایدیۆلۆژیا بكات.\n یاسا جیاوازی ناكات، ئەگەر فەوزاو لایەنگیری لێبگەڕێت، رۆژنامەنووسی راستەقینە، رۆشنبیری دیموكرات هێندەی كار بۆ جێبەجێكردنی یاسا دەكات، بەهیچ شێوەیەك بیر لە بەرژەوەندی تایبەتی خۆی ناكاتەوە.\n❊ ئەوەی كەتێبینی دەكرێ لەرۆژنامەگەریی كوردیدا ئیتیك و بەرپرسیاریەتی پشت گوێ دەخرێ كەمایەی دروستبوونی قەیرانە ئێوە دەڵین چی؟\n- پرسیارەكە زۆر گشتییە، ئێوە دەتانەوێت بڵێن هەموو رۆژنامەگەری كوردی ئیتیك و بەرپرسیاریەتی بایەخی پێنادرێت، نازانم بۆ دەبێت لەبەر چەند دیاردەو چەند رۆژنامەیەكدا سەرتاپای بزاڤی رۆژنامەگەری، هەموو رۆژنامەو بڵاوكراوەیەكی كوردی بەوە وەسف بكرێت كەبزاڤەكە بەرەو قەیران دەبات. راستە ئێستا بەهۆی نەمانی ئاراستەیەكی دیاریكراو، زۆربوون بلاوكراوەو مینبەرەكانی راگەیاندن، ئەرك و بۆچوون و شێوازی كاری رۆژنامەگەریش دابەش بووە، بۆیە زۆر ئاساییە لەم حالەتەدا پێشێلكاری مافی خوێنەرو بەرامبەر ئەنجام بدرێت، ئەنتیك هێندە بایەخی پێنەدرێت، رۆژنامە لەپێناو بەدیهێنانی خواست و بەرنماەی تاكەكەسی دەربچێت، نەك هاووڵاتیان و مافە گشتییەكان، ژمارەیەكی زۆری رۆژنامەنووس دروست بوون، كە هەندێكیان لەژێر قۆناغی تاقی كردنەوەو خۆ سەلماندن و هەشیانە هێندە بەتەوژم كاردەكەن، لە چەند رۆژنامەو دەزگایەكی راگەیاندن لەیەك كاتدا كاردەكەن، هەشیانە پێی ئاساییە لە رۆژنامەی بەرهەڵستكارو دەسەلات وەكو یەك كار بكات. هەشیانە كار دەكات لەبنەڕەتدا جیاوازی لەنیوان هێلی سیاسی و فكری و رۆشنبیری رۆژنامەو دەزگاكانی راگەیاندن ناكات، هەواڵ كۆدەكاتەوەو بۆ بڵاوكردنەوەی دەنێرێت. بۆیە شتێكی سروشتییە، لە حالەتی ناسروشتیدا ئینتیك و بەرپرسێتیەتی لەو ئاساتە نەبێت كە شەرەفی رۆژنامەنووسی دیاریكردووە. یاخود یاسای رۆژنامەنووسی و ریككەوتنە گشتییە نیودەولەتییەكان بڕیاریان لێداوە.\nهەندێك سەرەتا وەكو ئەنتیكی رۆژنامەوانی رەچاو بكرێت لەوانە : رەشت بەرزی و راستگۆیی لەكاركردندا، بابەتی بوون و بێلایەنی لە كاتی مامەلە كردن لەگەڵ زانیارییەكان و ویژدان و سەربەخۆیی لە راپەراندنی كارەكەی پێویستە، بەرژەوەندی تاكەكانی كۆمەڵ لەبەرچاو بگرێت و دەسەلاتی رۆژنامە وەكو سەرچاوەیەكی هەڕەشە دژی هیچ كەس و لایەنێك بەكارنەهێنێت خۆی نەكاتە بڕیار دەرو بەشێك لەرووداوەكان و دەرەنجامەكان، كاتێك رۆژنامەنووس دەبێت بەشێك لە پرۆژە نهێنییەكان لەپێناو دەستخستنی دەسكەوتی مادی، ئەوە زۆر ئاساییە سەربەخۆیی رۆژنامەگەری وەكو پیشە بكەوێتە ژێر پرسیارەوە، كەپێم وایە بەهۆی فساری دارایی و وابەستەیی ژێرواژێرو رایەلە نهێنییەكانی هەندێك رۆژنامەو رۆژنامەنووس بە دەزگە ئەمنی و لایەنە سیاسییەكانەوە وای كردووە پیسەی رۆژنامەگەری كوردی لە حالەتی هەنووكەدا ژمارەیەك ئەگەرو تەنگەژە لەگەڵ خۆی بهینێت.\nگەلێك رۆژنامە و رۆژنامەنووس دەیانەوێت لەرێگەی ناشیرنكردنی دەسەڵات و هێرشكردنە سەر لایەنە بەرپرسەكان و باسكردنی ژیانی تایبەتی هەندێك گرووپ و كەسایەتی، ناوبانگ بۆخۆیان پەیدا بكەن، یاخود وا لە خوێنەر بگەیەنن، كە سەربەخۆ و ئەهلی و بێلایەنن. كاتێك وەكو پرۆفیشنال و پیشەی رۆژنامەنووسی سەیری ئەم دیاردەیە دەكرێت، یەكسەر هەست بە هەژاری و كەم توانایی و كورتبینی ئەمجۆرە رۆژنامەنووسییە دەكرێت، چونكە تەنیا بەیەك ئاراستەو لەپێناو یەك ویستی كاتی و هەنوكەیی كار دەكەن.\nمن پێم وایە مەسەلەی ئینتیك و ناوزراندن گەیشتۆتە ئاستی پێشیلكردنی مافی تاكەكەس و هاووڵاتیان، گەلێك جار دەگاتە ئاستێك كە كاریگەری سلبی لەسەر ئاسایشی كۆمەڵایەتی و دەروونی خوێنەرو بینەرو گوێگر دروست دەكەن. بەجۆرێك وەكو ئەوەی هاووڵاتیان تۆمەتبار یەكەم بن، لەوەی دەیانەوێت بەئاشتی و دوور لەئاژاوەو گێرەشێوێنی راگەیاندن ژیان بەسەر ببەن. \nگاڤی ئەوەیە پێداچوونەوه بە یاسای رۆژنامەگەری و پێكهاتەی راگەیاندنی كوردی بكرێت، لەژێر نێوی سەربەخۆیی و ئەهلی بوون مافی هاووڵاتیان نەكرێتە قوربانی (رەخنەگرتن و ریسواكردنی دەسەڵات و لەبەریەك هەڵوشانەوەی سیستەمی ژیان و خزمەتگوزاری). بەهەمان شێوەش لە ژێر نێوی داكۆكی لە دەسەلاتی گشتی و دەسكەوتەكانی میللەت راستییەكان پەردەپۆش نەكرێت، هەروەسا لەجیاتی ئەوە كاربكرێت دەزگاكانی راگەیاندن بۆ وشیار كردنەوەی هاووڵاتیان و گەیاندنی راستی رووداوەكان و بەرفرەكردنی سەرچاوەكانی زانیاری بۆ خوێنەر بەكار بهێنرێت. خراپترین جۆری رۆژنامە ئەوەیە خوێنەر فریو بدات و راستییەكان لەپێناو فرۆشتنی دانەكانیان ئاوەژۆ بكاتەوە، یاخود بەپێچەوانە دەسەڵات لەخۆی رازی بكات.. باشترین ئێنیك ئەوەیە لە بێلایەن بین لە رووداوەكان و سەربەخۆ بین لە گەیاندنی زانیارییەكان و بەرپرسانە هەڵسوكەوت بكرێت لە بلاوكردنەوەو پەخش كردنی رۆژنامەكاندا، لەوانەش گرینگتر ئەوەیە راستگۆیی و ویژدان بەقوربانی دەسكەوتە كاتییەكان لە پارەو نێوبانگ نەكرێت.


دوو زانیاریى تایبه‌ت ده‌رباره‌ى نرخ – Knwe.org\nسەرەکی » وتار » دوو زانیاریى تایبه‌ت ده‌رباره‌ى نرخ\nنرخ له دنیاى كڕین و فرۆشتندا هۆكارێكى گرنگ و سه‌ره‌كییه به‌لاى كڕیار و فرۆشیاریشه‌وه، هه‌ربۆیه جێى بایه‌خپێدانى پسپۆڕانى بازاڕ و ناوه‌نده بازرگانییه‌كانه. ئه‌م دوو زانیارییه له‌و سه‌رچاوانه‌وه وه‌رگیراون كه تایبه‌تن به بواره‌كه:\n*داشكانى 50%ى نرخ\nزۆرجار ده‌بینین كه له‌سه‌ر كاڵا و كه‌لوپه‌له‌كان نووسراوه به‌ڕێژه‌ی 50% نرخی كاڵاكانمان داشكاندووه، به‌ڵام ئایا ئه‌مه راسته؟ بێگومان نه‌خێر، راست نییه و ته‌نیا بۆ راكێشانى كڕیاره و زیاتر وه‌ك (ته‌ڵه)یه‌كه بۆ پێوه‌بوونى، چونكه مه‌گه‌ر له حاڵه‌تى زۆر ده‌گمه‌ندا، ئه‌گه‌رنا هه‌رگیز نرخ بۆ ئه‌و ئاسته دانابه‌زێنرێت.\nئه‌و بازرگان و فرۆشیارانه‌ى ئه‌م كاره ده‌كه‌ن (به‌شى هه‌ره زۆریان)، وه‌ك چاوبه‌سته‌كییه‌ك به‌كاری ده‌هێنن، چونكه له‌بنه‌ڕه‌تدا نرخى ئه‌و كاڵایه به‌و داشكاندنى نیوه‌یه‌شه‌وه هێشتا قازانجى ته‌واوى لێى ده‌ستده‌كه‌وێت. ته‌نانه‌ت زۆرجار هه‌مان ئه‌و كاڵایه به‌نرخى دوو هێنده خراوه‌ته بازاڕه‌وه و كڕدراویشه، واتا دوو هێنده‌ى نرخى خۆى به قازانجه‌كه‌شییه‌وه، به‌ڵام بۆ راكێشانى كڕیار ئه‌و (درۆیه)ى له‌گه‌ڵدا ده‌كرێت و باوه‌ڕیشى پێده‌هێنێت.\nهه‌ندێك جار خودى هه‌مان ئه‌و بازرگان یاخود فرۆشیاره، له دوو شوێنى جیاوازدا هه‌مان كه‌لوپه‌ل بۆ فرۆشتن داده‌نێت، له جێگه‌یه‌كیان به نرخى دوو هێنده‌ى داشكێنراوه‌كه، ئه‌مه‌ش هه‌ر به‌هه‌مان مه‌به‌ستى ئه‌وه‌ى كه زۆرترین كڕیارى هه‌بێت. له‌راستیدا نرخه داشكێنراوه‌كه نرخى راسته‌قینه‌ى كاڵاكه‌یه به قازانجه‌كه‌شییه‌وه. كه‌واته كڕیار ده‌بێت وریابێت و نه‌كه‌وێته داوى ئه‌و (فێڵه بازاڕى)یه‌ى فرۆشیاره‌وه.\n*ئه‌و نرخانه‌ى به ژماره (9) كۆتاییان دێت\nسروشتى ته‌ماشاكردن و بینین وایه كاتێك سه‌یرى نرخى سه‌ر كاڵایه‌ك ده‌كه‌ین، راسته‌وخۆ چاوه‌كان ده‌چنه سه‌ر دواژماره‌ى لاى راستى خۆته‌وه، واتا ئه‌و ژماره‌یه‌ى كه له‌زانستى بیركاریدا پێی ده‌وترێت (خانه‌ى یه‌كان).\nهه‌ر ئه‌مه‌شه كه بازرگان و فرۆشیار، به‌تایبه‌تی (دیسكاونتچییه‌كان) قۆستوویانه‌ته‌وه بۆ راكێشانى سه‌رنج و به‌لاڕێدابردنى چاوى كڕیار، ته‌نانه‌ت ئه‌گه‌ر بڕه پاره داشكێنراوه‌كه چه‌ند فلسێكیش بێت.\nبێگومان له‌گه‌ڵ ئه‌م دوو راستییه و زۆر راستیى دیكه‌ى بوارى بازاڕ و بازرگانیى و كڕین و فرۆشتندا، نابێت ئه‌وه‌مان له‌بیر بچێت كه شمه‌ك و كه‌لوپه‌لى باش نرخى گرانتره له‌وانه‌ى كوالێتیان خراپ و نزمه، هه‌روه‌ها وه‌رزه‌كانیش جیاوازیى له‌نێوان نرخه‌كاندا دروست ده‌كه‌ن، واتا بۆنموونه كاڵاو كه‌ره‌سته‌ى هاوینه، له‌زستاندا نرخى داده‌به‌زێت، به‌ڵام ئه‌مه‌یان سروشتى بازاڕه نه‌ك خاترى كڕیار!


لە ئەنقەرە بەهۆی جلی کوردییەوە دژەتیرۆر هەڵدەکوتێتە سەر ئاهەنگێکی کوردی – Esta News\nلە ئەنقەرە بەهۆی جلی کوردییەوە دژەتیرۆر هەڵدەکوتێتە سەر ئاهەنگێکی کوردی\nبەهۆی پۆشینی جلی کوردییەوە، پۆلیسی دژەتیرۆری ئەنقەرە هەڵیکوتایە سەر ئاهەنگی بوکگواستنەوەی خێزانی کورد.\nخێزانێکی کوردی نیشتەجێی ئەنقەرەی پایتەختی تورکیا لە زەماوەندێکی بوک گواستنەوەدا خۆیان و خزمانیان جلی کوردییان لەبەر کرد و شایی کوردییان کرد. ئاهەنگەکە لە گەڕەکی تورکۆزو لە ناوچەی ماماکی ئەنقەرە بوو. لە گەرمەی ئاهەنگەکەدا تیمەکانی پۆلیسی بەرەنگاربوونەوەی تیرۆر لە ئەنقەرە هەڵیانکوتایە سەر ئاهەنگەکە و رایانگەیاند کە ئەوان سکاڵایان لە دژ تۆمارکراوە.\nپۆلیس داوایکرد گرتەی ڤیدیۆیی تەواوی ئاهەنگەکەیان بۆ کۆپی بکەن. ئەمە لەکاتێکدایە ئاهەنگی بوکگواستنەوەی کوردی ئەنقەرە زۆربەی جار 2 یان 3 شەو دەخایێنێت.\nئیلهان قارامان، خزمی خاوەن ئاهەنگەکە بە میدیاکانی راگەیاند:”ئێمە ماوەی 25 ساڵە لێرەین و لە ئاهەنگەکانیشدا زۆر جار پۆلیس هاتوون، بەڵام هیچ کات پۆلیسی بەرەنگاربوونەوەی تیرۆر نەهاتووە. پێشتر زیاتر بەهۆی دەنگ و دەهۆڵ دەهاتن، ئەگەرنا ئێمە خەڵکی هەکارین و بەردەوام بەم شێوازە ئاهەنگ دەگێڕین”.\nخاوەن ئاهەنگەکە بە حەپەسانەوە رایانگەیاند کە بەپێی گوتەی پۆلیسی دژە تیرۆر بەهۆی جلی کوردییەوە سکاڵایان لە دژ تۆمارکراوە. ئەوان دەڵێن ماوەی 25 ساڵە لە ئەنقەرە دەژین و هیچ کات سکاڵایەکی لەمجۆرەیان لەسەر تۆمارنەکراوە.\nلە مێژوودا هەم راگوێزانی زۆرەملێی کوردی باکووری کوردستان و هەمیش ئابووری دوو هۆکاری دیارن بۆ هەبوونی کورد لە ئەنقەرە و شارەکانی دیکەی تورکیا. بەپێی چەند سەرچاوەیەک زیاتر لە 150 هەزار کورد لە پارێزگای ئەنقەرە دەژین. ئەمە لەکاتێکدایە ژمارەی دانیشتووانی ئەو پارێزگایە 5.6 ملیۆن کەسە. کوردی ئەنقەرە زیاتر لە شارۆچکەکانی هایمانا، پۆڵاتلی، باڵا و شەرەفلی کۆچ حیسار دەژین.\nچەند هۆزێکی کورد لە ئەنقەرە هەن کە دیارترینیان هۆزەکانی رەشوان، شێخ بزێنی، بادیلی، تەرقییانی، میکایلی، یامبەڵقی، کۆیبانی، سەیفانی و ئەتینانین. لە سنووری پارێزگای ئەنقەرەدا زیاتر لە 100 گوندی کوردی هەیە. کوردی ئەنقەرە چ لە گوندەکان چ لە ناو شار، ئاهەنگ و بۆنەکانیان لەسەر شێوازی کوردەواری دەگێڕن.\nتوێژەرێکی فەرەنسی بە ناوی ڤیتاڵ کوینت (Vital Cuinet) لە کتێبێکی کە ساڵی 1894 بەناوی [تورکیای ئاسیا] بڵاوی کردەوە، باسی لەو هۆزە کوردانە کردووە.


ژانی ڕۆژانی هۆنراوە - قەڵەم\nتاریخ ایجاد در سه شنبه, 24 فروردين 1400 07:32\nهاتووم. لەناو باخی سنگی خۆزگەتانا\nبست بست تۆوی بۆمبای شۆڕش دابچێنم\nیەك یەك لە مێشك و دڵتانا\nلە پرسەی بێ گریانتانا\nهاتووم. چەپكێ وشەی ئاگر\nلەسەر گۆڕی شیعر دانێم\nهاتووم، لەناو شیعرەكانی شێخ ڕەزادا\nیاخیبوونی وشە فێربم\nلەناو جۆگەی هەنسكی گاورباغیدا\nهاتووم. لەبەر خۆری چلەی\nسووتاندنی تاڵ تاڵ شارای ئەگریجەدا\nنەخێر. هاتووم شیعر فێربم.\nهاتووم. لەناو زەردەخەنەی\nبۆ پێغەمبەرێ بگەڕێم\nبۆ هەڵچوونی خوێنی سەنگەرێ بگەڕێم\nبۆ هاواری گوللەی ڕابەرێ بگەڕێم\nبۆ یەك چرۆی چڵی ئاگر\nبۆ دێڕە شیعرێ بگەڕێم.\nئەی شاری ژان!\nشاری شیعری گڕی گریان\nهاتووم. بەدوای كەللەسەری\nشەهیدێكتا وێڵم. ونە\nبەدوای كاڵانی خەنجەری\nبڕوایەكتا وێڵم. ونە\nبەدوای هەناسەی سواڵكەری\nبەرماڵێكتا وێڵم. ونە\nبەدوای گۆڕی بێ چەپەری\nدڵدارێكتا وێڵم. ونە\nبەدوای ناوی بێ پەیكەری\nشاعیرێكتا وێڵم. ونە.\nبدەمە دەست مناڵەكانی ئەم شارە\nهاتووم. تفەنگی هەڵبەستم\nبدەمە دەست پێشمەرگەكانی ئەم شارە\nلە باخی گڕ تێ بەربوودا\nلە گۆڕستانی زیندوودا\nدوا لاپەڕەو دێڕی بدڕم.\nشیعر. هەڵسانی شەقامە\nشیعر. تەقینەوەی زامە\nشیعر. مەرگی پێغەمبەرە\nشیعر. گۆرانی سەنگەرە\nشیعر. هەنگاوی بەجەرگی\nبەرەو سێدارەی ڕابەرە\nشیعر. ڕێگا و ئەنجامێكی\nهاتووم. دەروازەی گەورەی شار\nبنەڕێنم. هەموو ڕۆژێ\nزامی گەلێ ساڕێژ ئەبێ\nبنەڕێنم. ئەی بۆچی كورد\nبەڵێ. ئەی شاری ژان، بەڵێ. ئەی بۆچی كورد\nئاڵای هەتاوی كەژاوەی\nبووكی ڕزگاری هەڵنەكرد؟\nئەزانن بۆ؟ چونكە هێشتا؟\nلەلای ئێمە هێشتا كوێرە\nچونكە هێشتا ئەبێ شاعیر هەڵبواسرێ\nناوی ماركس. خۆبە كوشتدانی گیڤارا\nشۆڕش لەلای نەوەی ئەم سەردەمە. خوایە\nبەخوێن سەندنی هیوایە\nبەڵام، كوا. خوا؟\nئەی چاوی نۆ ساڵەی خۆری ئاواتی كورد\nمژدەی نیگای سەرفرازیمان لێت ئەوێ.\nئەی دڵی چوار لەتكراوی خەباتی كورد\nچەپكە ئاڵای سەربەخۆییمان لێت ئەوێ.\nئەی بارانی گڕ و خوێنی سەنگەری كورد\nسێبەری باخی قورییانیمان لێت ئەوێ.\nئەی تفەنگی بیر و دەنگی ڕابەری كورد\nكوردستان و مرۆڤی كوردمان لێت ئەوێ.\nرقی ڕەهێڵە و شۆڕشی تۆمان ئەوێ.\nدێڕ دێڕ لە شیعرەكانمانا\nوەك چۆن. شۆڕش پەڵەی خوێنی\nلافاوێكی سووری ئەوێ\nئێمەش ئاوا. تۆمان ئەوێ.\nسێدارەكانی ئەم شارە\nشەهیدەكانی ئەم شارە\nببنە شیعر. ببن بەدەنگ\nوشەی مەنگی تابلۆی بێ ڕەنگ\nبمانداتێ ئاڵا و شیعر.\n*بڵاوكراوه‌ی ڕوانگه، ژماره (3) 1971.


یەکەم کۆرنسۆس 6\n<< < یەکەم کۆرنسۆس 6 > >>\nسکاڵای نێوان باوەڕداران\n١ کە یەکێکتان سکاڵایەکی لە یەکێکی دیکە هەبوو، چۆن دەوێرێ کێشەکەی بباتە لای بێباوەڕان بۆ ئەوەی ئەوان حوکمی بۆ بدەن و لای گەلی پیرۆزی خودا نەبێت؟ ٢ ئایا نازانن گەلی خودا جیهان حوکم دەدەن؟ ئەگەر ئێوە حوکم بەسەر جیهاندا بدەن، ئایا شایستە نین حوکم بەسەر بچووکترین شتدا بدەن؟ ٣ ئایا نازانن ئێمە حوکم بەسەر فریشتەکاندا دەدەین؟ چەندە زیاتر حوکم بەسەر شتەکانی ئەم ژیانە دەدەین؟ ٤ جا ئەگەر لە ژیانی ڕۆژانەدا کێشەتان هەبێت، ئایا دەیبەنە لای دادوەری بێباوەڕ کە کڵێسا پەسەندیان ناکەن؟ ٥ تاکو شەرم بکەن ئاوا دەڵێم. ئایا یەکێکی داناتان تێدا نییە بتوانێت دادوەری لەنێو برایانی بکات؟ ٦ بەڵام برا برای خۆی بۆ دادگا دەبات، لەبەردەم بێباوەڕان ئەمە دەکات!\n٧ لە ڕاستیدا شورەییە بۆتان لەنێوتاندا سکاڵا لە یەکتر بکەن. باشتر نەبوو زۆرلێکراو بن؟ باشتر نەبوو فێڵلێکراو بن؟ ٨ بەڵام ئێوە زۆرداری و فێڵ دەکەن، تەنانەت لە خوشک و برایانیشتان!\n٩ ئایا نازانن کە زۆردار نابنە میراتگری شانشینی خودا؟ هەڵمەخەڵەتێن. نە بەڕەڵا و نە بتپەرست، نە داوێنپیس و نە هاوڕەگەزباز، ١٠ نە دز و نە چاوچنۆک، نە سەرخۆش و نە جنێوفرۆش و نە تاڵانکەر، نابنە میراتگری شانشینی خودا. ١١ جا هەندێکتان بەم شێوەیە بوون. بەڵام شۆرانەوە و پیرۆزکران و بێتاوان کراون بە ناوی عیسای مەسیحی خاوەن شکۆ و ڕۆحی خودامان.\nبە جەستە ستایشی خودا بکەن\n١٢ «هەموو شتێک بۆ من دروستە،* » بەڵام هەموو شتێک سوودبەخش نییە. «هەموو شتێک بۆ من دروستە،» بەڵام هیچ شتێک بەسەرمدا زاڵ نابێت. ١٣ «خواردن بۆ ورگە و ورگیش بۆ خواردن،» کەچی خودا هەردووکیان لەناودەبات. بەڵام جەستە بۆ داوێنپیسی نییە، بەڵکو بۆ مەسیحی خاوەن شکۆیە، مەسیحیش بۆ جەستەیە. ١٤ خوداش مەسیحی خاوەن شکۆی هەستاندەوە و بە هێزی خۆی ئێمەش هەڵدەستێنێتەوە. ١٥ ئایا نازانن لەشتان ئەندامی جەستەی مەسیحە؟ ئایا ئەندامی جەستەی مەسیح بکەمە ئەندامی لەشفرۆشێک؟ نەخێر! ١٦ یاخود نازانن ئەوەی خۆی بە لەشفرۆشێکەوە نووساندووە، لەگەڵی بووەتە یەک جەستە؟ چونکە دەفەرموێ: [هەردووکیان دەبنە یەک جەستە.]* ١٧ بەڵام ئەوەی لەگەڵ عیسای خاوەن شکۆ یەکبگرێت، لەگەڵی دەبێ بە یەک ڕۆح.\n١٨ لە داوێنپیسی ڕابکەن. هەر گوناهێک مرۆڤ بیکات، لە دەرەوەی جەستەیە، بەڵام ئەوەی داوێنپیسی دەکات ئەوا لە دژی جەستەی خۆی گوناه دەکات. ١٩ یاخود نازانن کە لەشتان پەرستگای ڕۆحی پیرۆزە کە لە ئێوەدایە و لەلایەن خوداوەیە هەتانە؟ ئێوەش هی خۆتان نین، ٢٠ چونکە ئێوە بە نرخێک کڕاون. جا بە لەشتان ستایشی خودا بکەن.


دەبێ مافەکانی کوردی سووریا بپارێزرێت - Mehr News Agency\n6 kewçêrê 2019 - 18:37\nNews Code 28711\nبە ڕاپۆرتی ئاژانسی هەواڵی مێهر، محەمەد جەواد زەریف وەزیری دەرەوەی ئێران لە دانیشتنی مەجلیسی شۆڕای ئیسلامی و لە وەڵامی پرسیاری جەلال مەحموود زادە نوێنەری مەهاباد لەبارەی بێدەنگی وەزارەتی دەرەوە هەمبەر بە چێ کردنی بەندئاوی نایاسایی تورکیا و کۆمەڵکوژی کوردەکانی عەفرین، ڕایگەیاند: پرسی خۆڵبارین و بەندئاوسازی بە ئامادەبوونی بەرپرسانی تورکیا تاوتوێ کرا. تورکیا تا ئێستا پەیوەستی هیچکام لە کۆنوانسیۆنەکانی ئاوی نەبووە، هەر بۆیە پێوشوێن گرتن لە ئاستی نێودەوڵەتی لەوبارەیە دژوارە.\nڕاشیگەیاند: لە پرسی کوردەکانی سووریادا هەڵوێستی کۆماری ئیسلامی تەواو ڕوونە. هەڵمەت بۆ سەر سووریا و پێشێل کردنی سەروەریی ئەو وڵاتە، ئاسایشی تورکیا دەستەبەر ناکات. ئەم بۆچوونە لە دانیشتنەکانی ئاستانەدا ڕاشکاوانە بە هاوڕێیانی تورک و خود سەرۆک کۆماری تورکیا ڕاگەیێندراوە.\nزەریف لە درێژەدا جەختی کرد: کۆماری ئیسلامی ئێران لە سەر ئەو باوەڕەیە کە ئاسایشی ناوچە بە ڕەچاو کردنی دوو پرێنسیپ مومکینە؛ یەکەم، ڕێزنان لە تەواوەتی سەرزەوینی هەموو وڵاتانی ناوچە و دووهەم ڕێزنان لە مافی هەموو گەلان و دانیشتووان و لەوان برایانی کوردمان.\nوەزیری دەرەوەی ئێران لە درێژەدا بە دەربڕینی ئامادەیی کۆماری ئیسلامی ئێران بۆ یارمەتی گەیاندن بە ڕەوتی چارەسەریی کێشەکانی نێوان دەوڵەتی تورکیا و سووریا بە پشت‌بەستن بە هێزەکانی سووری و بە پێی یاساگەلی نێودەوڵەتی، وتی: تیرۆریزم لە ناوچەدا جێیەکی نییە. بەڵام ئەمریکا هەوڵ دەدا لە کوردەکانی سووریا وەک هێزی پیادەی خۆی بەهرە ببات، بەلام با بزانێ کە ئەوان گرووپگەلێ چکۆلە نین.\nناوبراو وتیشی: برایان و خوشکانی کوردی ئێمە لە سووریا و عێراق بە فەرمی دژی ئەو جۆرە سیاسەتەی ئەمریکان و هەوڵ دەدەین بە هاوکاریی هەموو گرووپە کوردەکانی تورکیا و سووریا ئەو کێشەیە بە بێ هیچ کێشەیەک بۆ دانیشتووانی ڕاستەقینەی باکووری سووریا چارەسەر بکەین.


ئەمە یەكەمجار نییە توركیا بە سیمبول و وتەی كەسایەتییە كوردەكان تەنانەت لە دەرەوەی توركیاش ناڕەزایی نیشان بدات، ئەمجارەیان وتەیەكی ئۆجەلان كە لەسەر تابلۆیەك لە شاری ئۆسلۆی پایتەختی نەرویج هەڵواسراوە وەزارەتی دەرەوەی توركیای هێنایە دەنگ.\nوێنەی كۆمەڵێك چەكداری یەپەژە لەسەر دیوارێكی ئۆسلۆ و وتەیەكی ئۆجەلان\nوێنەی كۆمەڵێك چەكداری یەپەژە لەسەر دیوارێكی ئۆسلۆی پایتەختی نەرویج و وتەیەكی عەبدوڵا ئۆجەلان رێبەری زیندانیكراوی پەكەكە لەسەری، تووڕەیی توركیا بەدوای خۆیدا دەهێنێت.\nئامانجی وێنەكە پیشاندانی "بەهێزیی ژن" ە كە لەلایەن گەلاوێژ وەلیدخانی، هونەرمەندێكی رۆژئاوای كوردستانەوە كێشراوە.\nگەلاوێژ لەسەر وێنەكە وتەیەكی عەبدوڵا ئۆجەلان، رێبەری زیندانیكراوە پەكەكەی نووسیوە: "كۆمەڵگە بەبێ ئازادیی ژنەكانی هەرگیز ناتوانێت ئازاد بێت".\nتوركیا لە راگەیەندراوێكدا سەركۆنەی وێنەكە دەكات\nوەزارەتی دەرەوەی توركیا لە راگەیەندراوێكدا سەركۆنەی وێنەكە دەكات و رایگەیاندووە "وێنەكە وەكو پڕوپاگەندەیە بۆ رێكخراوە تیرۆرستییەكانی پەكەكە، یەپەگە و یەپەژە و، بە سپۆنسەری شارەوانیی ئۆسلۆ لە شوێنێكی گشتی هەڵواسراوە".\nهەروەها وەزارەتی دەرەوەی توركیا داواش دەكات وێنەكە لاببرێت و دەڵێت: "دەبێت ئەم پڕوپاگەندە تیرۆرستییانە دەستبەجێ رابگیرێن".\n"سڵاو توركیا، ئێمە لە نەرویج باوەڕمان بە ئازادیی رادەربڕین و دیموكراسی هەیە سەیرمان بكە و فێر ببە"\nلەوبارەیەوە ئیڤۆر ئیڤێنرود، سەرۆكی كاروباری كولتووریی شاری ئۆسلۆ لە تویتێكدا دەڵێت: "سڵاو توركیا، ئێمە لە نەرویج باوەڕمان بە ئازادیی رادەربڕین و دیموكراسی هەیە،كەسە سیاسییەكان ناتوانن وێنە بگۆڕن یان دەستكاری بكەن، سەیرمان بكە و فێر ببە".\nبەپێی زانیارییەكان لە شارەوانیی ئۆسلۆی پایتەختی نەرویج نزیكەی 80 سكاڵا و داواكاری بۆ لابردنی وێنەكە تۆماركراون، هەروەها رێكخراوی یەكێتیی توركیا بە سەرۆكایەتیی هاتیچ لوك تاوەكو ئێستا 300 واژۆی بۆ لابردنی وێنەكە كۆكردووەتەوە.\nلەلایەكی دیكەوە كۆمەڵگەی هونەرمەندە لاوەكان و یەكێتیی هونەرمەندانی نەرویج پشتگیریی خۆیان بۆ وێنەكە دەربڕیوە.\nگەلاوێژ وەلیدخانی لەبارەی وێنەكەیەوە دەڵێت: "ئەو كارە هونەرییە كێشەكانی ژن بە گشتی دەخاتەڕوو، نەك تەنیا جەنگاوەرە كوردەكان".


ئێکۆکاردیۆگرافی (ئێکۆی دڵ) – ناوەندی دڵی کۆرپەڵە و منداڵی ئومید\nتاران، سەعادەتئاباد، فلکەی فەرهەنگ، سەرەتای بولواری24 میتری، پڵاکی7، نهۆمی422148255 9821+ , 00989120749004\nپێوەندی بە ئێمەوە\nشوێنەکانی: ماڵەوە1 / وتارەکان2 / وتارەکان3 / ئێکۆکاردیۆگرافی (ئێکۆی دڵ)\nئێکۆکاردیۆگرافی (ئێکۆی دڵ)\n5 ئاب , 2020 /0 لێدوانەکان/in وتارەکان /by مرکز قلب امید\nئێکۆکار دیۆگرافی چییە؟\nلە ئێکۆکاردێوگرافی دا لە شەپۆلەکانی دەنگی خاوەنی فرێکانسی سەرەوە(کە لە سەرەوەی دەنگیشی پێدەکوترێ) بۆ سازکردنی وێنەیەکی گەڕۆک لە دڵ کەڵک وەردەگیرێت. شەپۆلەکانی دەنگ لە ڕێگەی ئامێرێکی دەستی بە ناوی پڕۆب دەنێردرێتە ناو لەشەوە. ئەو شەپۆلە دەنگیانە پێکهاتەکان و ئاوەمەنیەکانی ناودڵ دەهەژێنێ و ئێکۆکان لە ڕێگەی بگۆڕی (پڕۆب) دیسان وەردەگیرێنەوە. ئێکۆکان لە مونیتۆردا دەبن بە وێنە.\nبە کەڵک وەرگرتن لە جۆرەکانی جیاوازی ڕەوشەکانی ئێکۆ کاردیۆگرافی، پزیشک ئەندارە، شکڵ و کوشرانی ماسوولکەی دڵ دەبینێ، هەروەها چلۆنایەتی کارکردی دەربیجەکانی دڵ و گەڕانی خوێن لە دڵ و ڕەگە سوورەکان دادەبینێ. لە ماوەی ئێکۆکار دیۆگرافیدا دوو ڕەهەندی پێکهاتە و کارکردی دڵ دەبیندرێن و ئێکۆکاردیۆگرافیەکانی داپلێر بۆ هەڵسەنگاندنی گەڕانی خوێن لە ناو دڵدا و ناسینی ئولگووەکانی ناسروشتیی گەڕانی خوێن بەکار دێ.\nئێکۆ کاردیۆگرافی کۆرپەڵە ڕەوشێکی ناسینە، بۆ کۆرپەڵە کە زیاتر بۆ توێژینەوە و چاوەدێری نەخۆشیەکانی زگماکی دڵ و ڕێکوپێک نەبوونەکانی دڵی کۆرپەڵە کەڵکی لێوەردەگیرێ. لەگەڵ سۆنۆگڕافی جیاوازییەکەی کە لەوەدایە یەکەم ئێکۆ بۆ پشکنینی دڵی تایبەتە و دووهەم بە هۆی پزیشکی پسپۆڕی دڵی منداڵان جێ بە جێ دەکرێ. ئێکۆکاردیۆگرافی باو پتر لە حەوتووی 17ی ئاوس بوون بە دواوە جێ بە جێ کرێ و بۆ کۆرپەڵە و دایک مەترسی و ئارێشەیەکی نیە. جێ بە جێ کردنیان بۆ هەموو کۆرپەڵەیەک پێویست نیە و تەنیا بۆ ئەو مەبەستانەی کە ئاماژەیان پێدەکرێ جێ بە جێ دەکرێ.\nبە شێوەیەکی گشتی بڵاوبوونەوەی نەخۆشیەکانی زگماکیی دڵ لە حەشیمەتێکی گشتی 5 تا 8 کەس لە هەزار لە دایک بووی زیندوودایە. لە کاتێکدا کە هۆکاری زەمینەیەکی مەترسی خوڵقێنەر بێ ئەنجام دانی ئێکۆکاردیۆگرافی بۆ کۆرپەڵەش پێویستە. هۆکارەکانی مەترسی خوڵقێنەر بە شێوەی گشتی یا پێوندی بە خودی کۆرپەڵەوە هەیە یا پێوەندیی بە دایکەوە هەیە.\nهۆکارەکانی مەترسی خوڵقێنەر لە لایەن دایکەوە بریتین لە\nپێشینەی بنەماڵەیی نەخۆشیەکانی زگماکی دڵ، نەخۆشیەکانی مێتابۆلیکی دایک وەک دیابێت(نەخۆشی شەکرە) بەکارهێنانی هێندێک دەرمانی تایبەت بە هۆی دایکەوە، چڵک و گەنیویەکانی دایک لە سەرەتای ئاوس بوون وەک سوورێژە، ئاوس بوون بە دوای نەزۆکی دا، قەڵەویی زۆری دایک.\nنەخۆشی لوپووس شیواوییەکی ئەمن پێک هێنەرە کە لەودا دوو جۆرە ئانتی بادی ئوتۆئیمیوون بە نێوەکانی Anti-Ro(SSA) 9anti-la(SSB) ساز دەبێ کە توانای ئەوەیان هەیە لە ئاوەڵ منداڵ تێپەڕن. لە حەڵەتێکدا کە ئەگەر ئەو ئانتی بادانە بگەنە کۆرپەڵە دەتوانن لەسەر لێدانی دڵی کۆرپەڵە کاریگەری دانێن و ببنە هۆی مردنی ناو منداڵدانی کۆرپەڵە.\nلە حاڵەتی ناسینی لە کاتی خۆیدای شوێنەواری ئانتی بادی لەسەر کۆرپەڵە دەتواندرێ بە دانی دەرمانی ڕێکوپێک نەبوونی دڵ چارەبکرێ. ئەگەری گواستنەوەی ئانتی بادەکانی لوپووس بۆ کۆرپەڵە لە حەوتووەکانی 18 تا 24ی ئاوس بوون لە هەموو کاتەکانی دیکە زیاترە. هەر لەبەر ئەوە وا بە باش دەزاندرێ لەو قۆناغەدا بە هەر 2 حەوتووان جارێک ئێکۆکاردیۆگڕافی دڵی کۆرپەڵە ئەنجام بدرێ.\nبە سەرنجدان بەوەی ژمارەیەکی زۆر لە کۆرپەڵەکانی تووشبووی زگماکیی دڵ لە بنەڕەتدا هۆکارێکی زەمینەی مەترسیی سازکەری پێشوویان نیە، هێندێک لە دانەران و شارەزایان وایان پێ باشە کە تەواوی ژنانی ئاوس لەبەر نەخۆشیەکانی زگماکیی دڵ بێژنگ گیری ئەنجام بدەن.\nئێکۆکاردیۆگڕافی کۆرپەڵە دەتوانێ چ یارمەتییەک بکا:\nئەو باب و دایکانەی کە بە هۆی جۆراوجۆر لە نەبوونی ڕێکوپێکی دڵی کۆرپەی دایکی ئاوس زۆر نیگەران و پەرۆشن، بە ئەنجام دانی ئێکۆ(کە هیچ زیانێکی بۆ کۆرپەڵە و دایک نیە) لە حاڵەتی ئاسایی بوون دا خاترجەم دەبن و دڵیان دەحەسێتەوە.\nبە سەرنجدان بەوەی کە زۆربەی نەخۆشییەکانی زگماکیی دڵ دەکرێ چارەسەر کرێن، لە حاڵەتی تووشبوونی کۆرپەڵە بە نەخۆشیی زگماکی دڵ بۆ لە دایکبوونی ئەو کۆرپەڵەیە لە نەخۆشخانەیەکی کە ئیمکاناتی پێویستی بۆ چاوەدێری و نەشتەرگەریی کۆرپەڵەی وادا هەیە هەنگاو هەڵێندرێتەوە.\nهێندێک لە ڕێکوپێک نەبوونی دڵی کۆرپەڵە(ئاریتمیەکان) دوای ناسینی بە هۆی ئێکۆ بە چارەسەریی دەرمانی دایکی ئاوس چارەسەر دەکرێن.\nبە سەرنجدان بە ئەوەی لە ڕادەیەکی کەم لە هێندێک لە نەخۆشیەکانی ئاڵۆزیی زگماکی کە چارەسەرکردنیان دژوارە و بۆ بنەماڵەکان خەرج و تێچووی زۆرە، بە ناسین و وەدەرکەوتن لە ڕێگەی ئێکۆکاردیۆگڕافی و بە هۆی دەزگا یاساییەکانەوە کۆتایی بە ئاوسی بهێندرێ.\nئەو گرووپە پڕ مەترسییانەی (کە دەبێ ئێکۆی کۆرپەڵەیان بۆ بکرێ):\nئەنجام دانی ئێکۆی دڵی کۆرپەڵە بۆ ئەو گرووپانەی خوارەوە باشە:\nبۆ ئەوانەی پێشینەی تووش بوون بە ئارێشەی زگماکیی دڵیان هەیە باشە.\nئەو بنەماڵەنەی کە دایک یان باب یان منداڵەکانیان پێشینەی تووش بوون بە ئاریشەی زگماکی جگە لە دڵیان هەیە کەڵک وەرگرتن لە ئێکۆی کۆرپەڵە باشە.\nهەروەها ئەو دایکانەی کە تووشی تاقمێک نەخۆشیەکانی مێتابۆلیکی وەک نەخۆشی شەکرە، فتیل کتونووری یان و یالوپووسیان هەیە ئەگەری تووش بوونی کۆرپەڵەکەیان بە ئاریشەی دڵ لە هەڵسەنگاندن لەگەڵ هیتری دی زیاترە.\nجگە لەوانە ئەو دایکانەی کە منداڵ لەبەرچوونی دوا بە دوای یەکیان هەبووە.\nئەو دایکانەی پێشینەی نەزۆکی و کەڵک وەرگرتن لە ڕەوشتی یاریدەدەری منداڵبوونیان بووە.\nئەو دایکانەی کە پێشینەی خواردنی دەرمان بە تایبەت پێشنەی خواردنی دەرمانی دەماریان هەیە ئەگەری ئاوسی وێکرا و پێکەوەی دڵ لەوان دا زیاترە.\nبوونی پێشینەی نەخۆشیەکانی گەنیوی سەردەمی زگپڕی وەک سوورێژە، سیتۆمگالوویروس، ئانترۆویرووسەکان و پارۆویرووسەکان.\nخواردنی دەرمانەکانی تراتۆژێن لە زەمەنی ئاوسیدا وەک ئەلکۆڵ، ئامفتامین،دژە لەرزینەکان، لێتیۆم ویتامینA، تینوئیک ئەسید، وارفارین.\nبوونی شتێکی دۆزراوەیە ناسوروشتی لە سۆنۆگڕافی ئاسایی وەک گومان بە نەخۆشیەکانی دڵ یا دەرەوەی دڵ، ناکۆکیەکانی ڕیتمی دڵی کۆرپەڵە، هیدرۆپس فتالیس، ئیدمی دواوەی ملی کۆرپەڵە، ناکۆکیەکانی ئاوەکی ئامنیۆتیک، کەم بوونەوەی هەڵدانی کۆرپەڵە.\nناسینی نەخۆشییەکانی کڕۆ مۆزۆمی لە ماوەی کۆرپەڵەیی دا.\nبوونی ڕووبەری ناسروشتیی بیۆشیمی لە خوێنی دایک وەک AFP و HCG\nلە کۆتاییدا پێویستی بەوەبیر هێنانەوەیە کە هیچ کام لە ڕێگاکانی ناسینی بەر لە دایکبوون ناتوانن بە شێوەی سەتاسەت تەندروستیی کۆرپەڵە گەرەنتی بکەن.\nهەلومەرجەکانی جێگربوونی کۆرپەڵە، BMI لە سەرێی دایک و چەوریی زگ لەو هۆکارانەن کە دەتوانن بە بوونی لێهاتوویی پزیشک وردبینی ئاکامەکانی ئێکۆکاردیۆگڕافیی دڵی کۆرپەڵە کەم بکەنەوە.\nبە سەرنجدان بە سنوورداربوونی منداڵ لەبەر بردن لە ئێران دا وا پێشنیار دەکرێ بەر لە حەوتووی 19 ئەنجام بدرێ هەتا لە حاڵەتی بوونی کەموکووڕییەکانی گرینگی دڵ بتواندرێ لە منداڵ لەبەر بردنی یاسایی کۆرپەڵە کەڵک وەربگیرێت.\nبڵاوکردنەوەی بەستەری بینین\nhttps://ku.omidecho.com/wp-content/uploads/2020/08/echo.jpg 463 400 مرکز قلب امید https://ku.omidecho.com/wp-content/uploads/2020/08/logo-ku.png مرکز قلب امید2020-08-05 14:20:282020-08-06 20:03:54ئێکۆکاردیۆگرافی (ئێکۆی دڵ)\nتێستی ئێکۆی دڵ یان ئێکۆکاردیۆگرافی5 ئاب , 2020 - 14:25\nئێکۆکاردیۆگرافی (ئێکۆی دڵ)5 ئاب , 2020 - 14:20\nنەخۆشی لووپووس5 ئاب , 2020 - 14:17\nIE ئەندۆکاردیت چییە؟5 ئاب , 2020 - 14:37\nPericarditis چییە؟5 ئاب , 2020 - 14:36\nChest Pain (ئازاری سینگ)5 ئاب , 2020 - 14:36\nپێوەندی بە ناوەندەوە\nتاران، سەعادەتئاباد، فلکەی فەرهەنگ، سەرەتای بولواری24 مەتری، پڵاکی7، نهۆمی4،\nتکایە پێش ئەوەی سەردانمان بکەن پێوەندیمان پێوە بکەن\n22148255 9821+ , 22148221 9821+\nکات و ساتی کارکردن لە ناوەند\nشەممە تا پێنجشەممە 9-20\nڕۆژەکانی پشوودان: پشوودان\nبەر لە هاتن حەتمەن پێوەندی بکەن\nCOPYRIGHT © 2020 Omidecho . ALL RIGHTS RESERVED. Web Design by Webmond


له‌سه‌ر ئه‌ندرۆید و ئایفۆن یه‌كتریان برینداركرد! – کەی ئای تی ئێن\nبابەتی گرینگ 17, نیسان 2015\nله‌سه‌ر ئه‌ندرۆید و ئایفۆن یه‌كتریان برینداركرد!\nهانده‌رانی ئه‌ندرۆید و ئایفۆنیش وه‌كو هانده‌رانی ڕیال مه‌درید و به‌رشه‌لۆنه‌ی لێهاتووه.\nبه گوێره‌ی هه‌واڵێكی پێگه‌ی iClarified دوو پیاو به برینداری ده‌بردرێنه نه‌خۆشخانه دوای ئه‌وه‌ی له گفتوگۆیه‌كی گه‌رم دا بوونه له‌سه‌ر ئه‌وه‌ی ئایا كام مۆبایل باشتره، ئایفۆن یان ئه‌ندرۆید؟ له‌كاتی گفتوگۆكه یه‌كتریان به شوشه‌ی كحوله‌كه برینداركردووه. به‌گوێره‌ی هه‌واڵه‌كه خواردنه‌وه سه‌رخۆشكه‌ره‌كان ڕۆڵێكی كاریگه‌ریان له‌و شه‌ڕه‌دا هه‌بووه.\nوا دیاره ئافره‌تێك له‌و شوێنه پیاوێك له‌و پیاوانه‌ی بینیوه كه له‌خوێندا شه‌ڵاڵ بووه و دواتر پۆلیسی شاری ته‌ڵسای ویلایه‌تی ئۆكلاهامای ئاگاداركردووه‌ته‌وه و پۆلیس دێنه شوێنی ڕووداوه‌كه و ده‌رده‌كه‌وێت دوو دراوسێ كه زۆر سه‌رخۆش بوونه و ده‌مه‌ته‌قێیه‌كی گه‌رمیان بووه له‌سه‌ر مۆبایله هۆشمه‌نده‌كان و دواتر به‌یه‌كتری داده‌ده‌ن و یه‌كتری بریندارده‌كه‌ن. پۆلیس ده‌ڵێت دوو پیاوه‌كه به شوشه‌ی كحوله‌كه دوای ئه‌وه‌ی ده‌یانشكێنن یه‌كتریان پێ بریندارده‌كه‌ن. وا دیاره یه‌كێكیان یه‌كێك له شوشه‌ی كحوله‌كه‌ی له پشتی ئه‌وه‌ی تردا شكاندوه.\nهه‌ردوو پیاوه‌كه له نه‌خۆشخانه‌یه‌كی ناوخۆیی چاره‌سه‌ریان بۆ كراوه و پۆلیسیش دڵنیا نییه لێپێچینه‌وه‌یان له‌گه‌ڵ ده‌كات یان نا و كاتێكیش پرسیاریان لێكرا كام جۆر سیسته‌م باشتره وه‌ڵامیان نه‌داوه‌ته‌وه!\nئێستا پرسیار ئه‌وه‌یه ئایا هیچ كاتێك بووه له گفتوگۆكانتدا له‌سه‌ر ئه‌ندرۆید و ئایفۆن گه‌یشتبێته ئاستی پێ كێشان و پێكدادان؟ له كۆمێنت وه‌ڵامه‌كه‌ی خۆت بنوسه!\nتاگەکان ئ ئای ئۆ ئێس ئایپاد ئایفۆن ئەپڵ ئەندرۆید گووگڵ


ده‌زگای زاری كرمانجی، ده‌زگایه‌كی سه‌ربه‌خۆی رۆشنبیریی و راگه‌یاندنه، له 19/6/2005 له شاری سۆران دامه‌زراوه.\nئه‌م ده‌زگایه له چه‌ند به‌شێكی جیاجیا پێكهاتووه و له‌سه‌ر بنه‌مای بێلایه‌نی و پیشەیی بوون مامه‌ڵه له‌گه‌ڵ رووداوه‌كان دا ده‌كات.\nبه‌شه‌كانی ده‌زگای زاری كرمانجی پێكهاتوون له رۆژنامه‌یه‌كی سیاسی- كۆمه‌ڵایه‌تی هه‌فتانه به‌ناوی (زاری كرمانجی)، كه هه‌موو رۆژانی دووشه‌ممه ده‌رده‌چێت، لەگەڵ پاشكۆیەكی هەفتانە بە ناوی (ئەدەب و هونەری زاری كرمانجی).\nلە ئێستادا ئەو دەزگایە، خاوەن ویبسایتێكی تایبەت بە هەواڵ و بەدواداچوونی رۆژنامەوانییە. له‌گه‌ڵ رادیۆیه‌ك، كه رۆژانه به‌رنامه‌كانی له‌سه‌ر دوو شه‌پۆڵ به فریكۆنسه‌كانی FM MH 92.7 و MH 95 بڵاودەكاتەوەو سنووری پەخشەكەی وێڕای شاری سۆران، هەولێر، دهۆك، ئاكرێ و ئامێدی و شەقڵاوەو كۆیەو مەخموور و چەندین شارو شارۆچكەی هەرێمی كوردستان و بەشێك لە شارۆچكەكانی باكووری كوردستانیش دەگرێتەوە.\nهەروەها كتێبخانه‌یه‌كی هەیە، كه ژماره‌یه‌كی زۆری ناونیشانی په‌رتووكی سیاسی و ئابووری و كۆمه‌ڵایه‌تی و فه‌رهه‌نگی و ئه‌ده‌بی و زانستی له خۆ ده‌گرێت.\nلە ساڵانی رابردووشدا دەزگای زاری كرمانجی (76) ژمارەی لە گۆڤاری (كۆوار)ی مانگانە، كە گۆڤارێكی بە دواداچوونی گشتی بوو، چاپ و بڵاو كردەوە. وێڕای بڵاوكردنەوەی پاشكۆیەكی وەرزشی بە ناوی (زاری كرمانجی سپۆرت).\nئامانجی سه‌ره‌كی ئه‌و ده‌زگایە، جگه له گه‌شه‌پێدانی بواری رۆشنبیریی، خێراییە لە گه‌یاندنی زانیاری و رووماڵكردنی هه‌موو ئه‌و رووداو و هه‌واڵانەی له كوردستان بە گشتی و ده‌ڤه‌ری سۆران به‌تایبه‌تی روو ده‌ده‌ن.


توركیا: ئەمریكا دەستبەرداری بێلایەنی خۆی بووە – تۆڕی میدیایی خەڵک\n2020/09/26 - 9:28 PM\nوتەبێژی پارتی داد و گەشەپێدانی توركیا ڕایدەگەیەنێت، سیاسەتەكانی ئەمریكا لە خزمەتی ناوچەكەدا نین.\nعومەر چەلیك وتەبێژی پارتی داد و گەشەپێدانی توركیا رایگەیاند: ئەمریكا دەستبەرداری بێلایەنی خۆی بووە لە چارەسەری قەیرانەكانی ڕۆژهەڵاتی ناوەڕاست.\nچەلیك دووپاتیشیكردەوە، ئەو سیاسەتانەی ئەمریكا لە بەرژەوەندی ئاشتی ناوچەكە نابێت ، پێویستە سەبارەت بە قەیرانی ڕۆژهەڵاتی دەریای ناوەڕست لایەنگری یۆنان نەكات و دژ بە توركیا نەوەستێتەوە.\nوتەبێژی پارتی داد و گەشەپێدانی توركیا وتیشی: پێشتر ئەنقەرە لەوبارەیەوە پەیامێكی ئاڕاستەی ئیدارەی واشنتۆن كردووە.\nئەوەش لە كاتێكدایە بڕیارە ڕۆژی یەكشەممە مایك پۆمپیۆ وەزیری دەرەوەی ئەمریكا بە سەردانێكی فەڕمی بگاتە ئەسینای پایتەختی یۆنان و لەو سەردانەشدا پرسی كێشەی سنوورە ئاوییەكانی نێوان توركیا و یۆنان تاووتوێ دەكرێت.\nئەنقەرەپارتی داد و گەشەپێدانتوركياڕۆژهەڵاتی ناوەڕاستعومەر چەلیكمایك پۆمپیۆواشنتۆنیۆنان


پرۆژەی سکۆلەرشیپی کوردی و سەربەخۆیی کوردستان – Denegkan\nپرۆژەی سکۆلەرشیپی کوردی و سەربەخۆیی کوردستان\nڕووداوەکانی ڕۆژهەڵاتی ناوەراست و پێکهێنانی کۆماری باشوری سوودان باسی پێکهێنانی دوەلەتی سەربەخۆی کوردی کردۆتە بابەتێکی گەرم لە نێوەندی جیاجیای سیاسی و ڕۆشەنبیری لە کوردستان. ئەوەش هانی دام ئەم چەند دێرەی خوارەوە بنووسم لە سەر ئەم بابەتە.\nیەکێك لە پێداویستیەکانی پێکهێنانی دەولەتی کوردی پالپشتی جیهانیە. بۆ زامنکردنی ئەم پالپشتیەش پێش هەموو شتێك دەبیت کورد و پرسی پێکهێنانی دەولەتی کوردی بکەوێتە سەر زاران لە ئاستی دونیادا، واتە ئەم بابەتە پیویستی بە پەپلستەیشن (Publicisation) هەیە. بۆ نموونە، لە هەموو زانکۆکانی دونیا کە باسی ناسیۆلیزم، مافی کەمینە ، کۆمەلکوژی هات دەبێت کورد وەك نموونە باس بکرێ. ئەمەش پیویستی بە هەزاران بڵاوکراوە (پەرتووك، ووتاری جۆرنال، کۆنفراس و ڕۆژنامە) هەیە کە بە زمانەکانی جیهان نووسرا بن، هەرەوها پێویستی بە سەدان پسپۆر(Scholar) ی بیانی هەیە کە شارەزا بن لە مێژوو و کیشەی کورد و کۆمەلگای کوردی. پرسیار ئەوەیە چۆن ئەم پێداویستیانە دابیین دەکرێت ؟ ئەگەر بە یەك ڕستە وەڵامی ئەم پرسیارە بدەمەوە ئەوا بریتی دەبێت لە دروستکردنی سکۆلەرشیپی کوردی (SchoIarship Kurdish) ، واتە پێدانی کۆمەکی مالی بە قووتابیانی خوێندنی باڵا بۆ مەبەستی لێکۆلینەوەی زانستی لە زانکۆکانی جیهان.\nبا لە سەرەتادا ئەوە دووبارە بکەمەوە کە کەوتنە سەرزارن یان پەپلیستەیشن بۆ کێشەی کورد بە شیوەیەکی گشتی و بۆ پێکهێنانی دەولەتی سەربەخۆی کوردیش بە تایبەتی زۆر گرنگە. بۆ ئەو کەسانەش کە ئاشنا نین بە گرنگی کۆنسێپتی کەوتنە سەرزارن یان پەپلستەیشن بە مانای ڕاکێشانی ڕای گشتی و سیاسی بۆ لای کێشەکەت، وەك نموونە با بڕوانە سیاسەتی دەولەتی تورکیا لەمەر کیشەی تورکمان لە عێراق بۆ تێگەیشتن لەم کۆنسێپتە. چونکی تورکیا ووڵاتێکی دامەزراوەیەو خاوەن دەیان پسپۆر و ناوەندی لێکۆلینەوی سیاسیە باش لە گرنگی کۆنسپیتی کەوتنە سەرزان تێگەیشتووە. هەر بۆیەش لە ڕێگای جۆراوجۆر و بەیەکەوە لە گەڵ بەرەی تورکمانی لە عێراق کارێکی ئەوتۆیان کردووە هەر سیاسیەك، ڕۆژنامەنووسێك یان پسۆرێكی عێراقی یان بیانی کاتێك باسی کێشەی عێراق بکەن ئەوا یەکسەر ناوی تورکمانیش دێت. هەر ئەو پەپلیستیەشە، واتە گەورەکردنی قەبارەی کێشەکەیان، وای کردووە کە بەرەی تورکمانی زۆر بە دڵنییایەوە داوای پۆستی جێگری سەرۆك کۆماری عێراق بکەن (هیچ دووریش نییە بە دەستی بێنن لەم حکوومتەش نەبێت لە وانی داهاتوو). ئەمە لە کاتێکدایە بە گوێرەی هەلبژاردنەکانی عێراق کۆی دەنگەکانی تورکمان لە ژمارەی کورسیەك تێپەر ناکات. کورد چونکی هیچ دەولەتێکی لە پشتە نییەو بەرژەوندیشی لەوەدا نەیە لە ڕێگای توندو تیژی کیشەکەی بکەوێتە سەرزاران دەبیت لە ڕێگەی جیاواز بۆ نموونە لە سیاسەتی بەرەی تورکمانی پەپلیستی بۆ کێشەی سەربەخۆبوونی بدۆزێتەوە.\nلە کەس شاراوە نییە ئەو کۆبوونەوانەی لە پایتەختی ووڵاتە زلهێزەکان دەگێریت و دواتریش دەگوازرێتەوە بۆ سالۆنەکانی نەتەوە یەکگرتووەکان کاریگەری لە سەر شەر و ئاشتی میللەتان و پێکهێنان و ڕووخانی ووڵاتان هەیە. چۆنیەتی گەیشتن بە بریاریش لە کۆبوونەوە داخراوەکانی ووڵاتە زلهێزەکانی دونیاش لە ژێر کاریگەری چوارلایەنی سەرەکی ئەم ووڵاتانە دایە: ١. دەزگای هەواڵگری، ٢. میدیا، ٣. ناوەندەکانی چاودێری و لێکۆلینەوە و ٤. ڕای گشتی . ئەم چوار لایەنەش کاریگەریان لە سەر یەکتر هەیە و بەیەکەوەش کاریگەریان لە سەر فۆرمۆلەکردنی هەلوێستی کۆتایی هەر ووڵاتێك هەیە لە سەر ئەو مەسەلەی دەبێتە جێگەی قسەکردن لە سەر. کورد دەتوانێ لە ڕێگای سکۆلەرشیپ، واتە پێدانی کۆمەکی مالی بە قووتابیانی خوێندنی باڵا بۆ مەبەستی لێکۆلینەوەی زانستی، ڕای سێ لەو چوار لایەنانەی ناوم هێنان بە قازانجی خۆی بگۆرێ. بۆ ئەم مەبەستە سەرکردایەتی سیاسی کوردی لە ڕێگای دەزگای تایبەتی کە دەکرێ بۆ ئەم مەبەستە پێك بێت دەتوانی هەلستێ بەم سێ هەنگاوە: ١. دیارکردنی ئەو ووڵاتانەی کە حکوومەتی کوردستان تیاییدا هەلدەستێ بە پێدانی سکۆلەرشیپ، ٢. دیارکردنی ئەو زانکۆیانەی جێگەی مەبەستە لەو ووڵاتانەی دیاریکراون، ٣. دیارکردنی مەرجەکانی پێدان، بابەت، و بڕی سکۆلەرشیپەکە.\nبێنە بەرچاوت ئەگەر دەسەڵاتی سیاسی کوردی لە ساڵی داهاتووی خوێندنەوە دەستی کرد بە کارکردن لە سەر ئەم پرۆژەیە و بڕیاری دا هەر قووتابیەکی دکتۆرای غەیرە کورد کە تێزی دکتۆراکەی لە سەر کورد بێت ساڵانە سکۆلەرشیپی کوردی پێ دەدات بە بری دە هەزار دۆلار بۆ هەر ساڵیك و بۆ ماوەی چوار ساڵ بە مەرجێ قووتابیەکە ساڵی خوێندنی سەرکەوتووانە ببرێت. گریمان کۆمەلگای کوردی ئامەدە بوو تا ١٠٠ سکۆلەرشیپ ساڵانە بدات و ئەم ژمارەیەشی لە قووتابیان چەنگ کەوت کە ئارەزووی ئەوەیان هەبێت ببن بە پسپۆری کێشەی کورد. لە هەلومەرجێکی لەم جۆرەدا، هەر چوار ساڵ جارێك ١٠٠ تێزی دکتۆرا لە سەرکورد دەنووسرێ، لە ١٢ ساڵی داهاتوو، واتە تا ساڵی ٢٠٢٤، بە لانی کەم ٣٠٠ لێکۆلەرەوەی بیانی لە زانکۆ پێشکەووتووەکانی دونیا و پایتەختە گرنگەکانی جیهان پەیدا دەبن کە پسپۆریەکانیان لە بواری جیاجیای کۆمەلگای کوردی و کێشەی کورد و کوردستان دەبیت.\nگرنگی ژمارەیەکی ئاوەها لە لێکۆلەرە لە ناوەندەکانی بڕیاردانی دونیا بێ هاوتایە. ئەم مامۆستا و لێکۆلەرەوانەی کە لە ئەنجامی پرۆژەیەکی ئاوەهادا پسپۆری بە دەست دێنن زەخیرەیەکی گرنگ دەبن بۆ خوێندن و لێکۆلینەوە لە زنکۆکانی جیهان دەربارەی کێشەی کورد. ئەم مامۆستا و لێکۆلەرەوانە ئێتر بە درێژایی تەمەنی کارکردنیان کارەکانیان دەبیتە لێکۆلینەوە لە کێشەی کورد. بەم جۆرە سەدان تیزی ماستەر و دکتۆرای تر لە سەر کورد دەنووسرێ، بە هەزاران پەرتووك، ووتاری ژۆرناڵ ، کۆنفراس، فلیمی دۆکیمەنتەری، چاوپێکەوتنی تەلەفزیونی، ڕادیۆیی، ڕۆژنامەوانی لە سەر کورد و کێشەکەی لە ناوەندە سیاسیە گرنگەکانی دونیا لە چەشنی واشنتۆن، لەندەن، پاریس، برلین، ڕۆما، فاتیکان، پەکین، مۆسکۆ، دەبەی، تاد بلاودەکرێتەوە. هیچ زانکۆیەکی پێشکەووتووی جیهانی و ناوەندی لێکۆلینەوە لە دونیادا نامێنێ ئەگەر باسی مافی میللەتان و دەولەتی سەربەخۆ، مافی کەمینە و کۆمەلکوژی تیایدا بکرێ باسی کوردی تییادا نەکرێ، هیچ دەرچوویەکی بەشی زانستە مرۆییەکان لە ووڵاتە پێشکەووتوە پیشەسایەکان نامێنێ گوێداری کێشەی کوردی نەبوو بێت. بەم کارەش یەکێك لە پێداویستیە گرنگەکانی بە دەولەت بوونی کوردستان فەراهەم دەبێت؛ ڕاستییەکی کیشەکە گەورەتر دەبێت لە کێشەی ئێمەی کورد و دەبیتە کێشەیەکی یاسایی، مافی مرۆڤ، شریعەت و ئەخلاق لە دونیا.\nبڕی تیچوونی پرۆژەیەکی لەو جۆرە یەك ملیۆن دۆلارە ساڵانە بۆ سەد سکۆلەرشیپ و بڕی دە هەزار دۆلار بۆ هەر سکۆلەرشیپێك. کە گومانی تێدا نییە دەکرێ لە لایەن حکوومەتی هەرێمی کوردستان، چەند خیرخوازێکی کوردستان، هاووڵاتیانی کوردستان لە ڕێگەی کردنەوەی سندووقێك و بە بەشداری چەند هەزار تاکێك یان بەیەکەوە حکوومەت و خێرخوازان و هاووڵاتیان ئەم بڕە پارەیە دابیین بکرێت. سەرەتای ئەم کارەش دەکرێ لەو ووڵاتانە دەست پێبکات کە نووسینگەی حکوومەتی هەریمی کوردستانیان تێدایە یان لە ڕێگەی ملحەقی ڕۆشەنبیری سەفەرەتەکانی عێراق و ئەو سەفارەتانەش کە سەفیرەکانیان کوردن دەست بەم پرۆژەیە بکرێت.\nلە کۆتاییدا دەلێم، ئالوگۆرەکانی دونیا دەریدەخەن کە پێکهێنانی دەولەتی کوردی چیتر ناکرێ وەك خەون سەیر بکرێ. بەڵام، بە بێ بوونی ژمارەیەکی زۆر لە سکۆلەر بۆ ئەوەی بە پشت بەستن بە بریارنامەو یاسا نێودەولەتیەکان بنەمای تیۆری، یاسایی و ئەخلاقی دەولەتی کوردی دابرێژن هەرگیز دەولەتی کوردی نابێتە ڕاستی. پرۆژەی دروستکردنی سکۆلەرشیپی کوردی لە زانکۆکانی جیهان یەکێکە لەم هەنگاوانە کە دەتوانێ پالپشتی جیهانی بۆ پرۆژەی دەولەتی کوردی لە نێوەندی سیاسی، میدیا و ڕای گشتی جیهانی زامن بکات. پرۆژەی سکۆلەرشیپی کوردی دەبوو زۆر لە پێش ئێستا کاری لە سەر بکراییە و ئومێدەوارم هیچی تر بە دوا نەکەوێت. کورد دەبیت لەوە بگات کە سەربەخۆیی کوردستان سکۆلەری پێویستە؛ هەر تێزێکی دکتۆرا کە بە زمانی بیانی نووسرابێ و بەرگری لە مافی کورد بکات ڕەنگە کاریگەری بەقەدەر یەك ساڵ خەباتی سیاسی و گەریلایی بێ بۆ سەرخستنی کێشەی دەولەتی سەربەخۆی کوردی.\nدکتۆرا لە زانستی کۆمپیتەر/ دانیشگای کارلتۆن / کەنەدا\nPrevious چاوپێکەوتنی ماڵپەڕی کۆمیتەی بەرگری لە کرێکارانی عێراق لەگەڵ نادر عبدالحمید\nNext پرسی ده‌وڵه‌ت له کوردستاندا !


كۆمەڵێك پرسیارم لەسەر دۆخی ئێستای عێراق لەلاین خوێنەرانمەوە لەسەر موقتەدا بۆ هاتوە و چەند پرسیارێكیش لەسەر یەكگرتووی ئیسلامی. پێموایە ئەوەی كە لە ئێستا گرنگە بۆچونی خۆمی لەسەر دەرببڕم زیاتر یەكەمیانە، چونكە لە ڕابوردودا شرۆڤەی دۆخی یەكگرتوم كردوە و خوێنەران دەتوانن بگەڕێنەوە بۆ ئەو بابەتانە.\nمن پێموایە بەبێ تێگەشتن لە موقتەدا ئەستمە ئێمە بتوانین بە دروستی لە عێراقی پاش سەدام حوسین تێبگەین. ئەو یەكێكە لە ئیشكالیەتە گەورەكانی ئەم دەوڵەتە. من هەوڵدەدەم ئەو چوارچێوە شیكاریەی كە بۆ تێگەیشتن لەم ئەكتەرە پێشنیاریدەكەم، لەم خاڵانەی خوارەوەدا كورتبكەمەوە:\nموقتەدا ئەو ئەكتەرەیە كە ژیانی سیاسی لەگەڵ داگیركردنی عێراق لە ۲٠٠۳ وە دەستپێدەكات و بەبێ ئەم داگیركردنە ئیحتیمالی دروستبوونی شتێك بەناوی موقتەدای ئێستا زۆر لاوازە. واتە موقتەدا مناڵێكی شەرعیی ئەو ڕژێمەیە كە پاش سەدام حوسەین دروست ئەبێت.\nلە نێو ئەم ڕژێمەدا موقتەدا هەمیشە لە پەیوەندیەكی بیناكراو لەسەر دوانەی دۆست و دوژمندا بوە. دۆست بەمانای ئەوەی كە بەشداری ڕاستەوخۆی كردوە لە ئیدارەدانی هەموو جومگەكانی ڕژێمدا، لە هەمانكاتدا دوژمنی سەرسەختی هەمان ئەو ڕژێمە بوە. شەو نەبوە خەونی پێوە نەبینێت، ڕۆژ نەبوە لێی توڕە نەبێت.\nئەو لەیەككاتدا خەبات لە پێناوی دادی كۆمەڵایەتیدا دەكات و فڕۆكە تایبەتەكەشی بیست و پێنج ملیۆن دۆلارە.\nئەو حیكایەتی ناسیۆنالیزمی عێراقیمان بۆ دەگێڕێتەوە، بەڵام لە قوم بەشێكی ژیانی بەسەر دەبات.\nئەو باسی هاوڵاتیبون دەكات، بەڵام میلیشیاكانی سوپای مەهدی و سەرایای سەلامت بۆ دروستدەكات.\nبەدیوێكی دیكەدا، بەشێكی زۆر لەگۆڕانە بەردەوامەكانی سەدر پەیوەندی بە هەژموونكردن بەسەر كێڵگەی سیاس شیعەدا هەیە، چونكە ئەو ئەزانێ هەژموون بەسەر شیعەدا یەكسانە بە هەژموون بەسەر عێراقدا.\nلە سەرەتاكانی داگیركردنی عێراقدا موقتەدا نوێنەرایەتی نەوەی نوێی دەكرد، حەڤدە ساڵ دواتر موقتەدا چیتر نەك هەر گەنجە خوێنگەرمەكەی ۲٠٠۳ نیە، بەڵكو لە چاوەڕوانی و خەونەكانی ئەو نەوەیەش تێناگات كە لە كۆڵانەكانی تۆڕە كۆمەڵایەتیەكانادا گەورە بووە. موقتەدا خاوەنی حیكایەتێكی گەورەیە، بەڵام نەوەی نوێ جگە لە حیكایەتی ژیانێكی كەرمەتدارانە هیچ حیكایەتێكی دیكەی نیە.\nموقتەدا، ئەكتەری كلیلی دەرگا داخراوەكان، مەحكومە بە گرەوە جێۆپۆلیتیكەكانی وڵاتانی سیستمی ناوچەیی و جیهانی و ناتوانێت لەدەرەوەی ئەو گرەوانە بڕیاربدات.\nموقتەدا، مناڵە لاسارەكەی ڕژێم، یەكێكە لەو ئەكتەرانەی كە پێیوایە دەستێكی شاراوە لە پشت پەردەكانەوە سەرگەرمی دروستكردنی پیلانێكی جیهانیە دژی شیعە و ئەو دەستە دەبێت ببڕدرێت.\nلە سەر ئاستی ئیدۆلۆژیش، سەدر دەوڵەت وەك فیگەری باوكێ دەبینێ كە ئەبێ بە ڕەحمبێ لەگەڵ مناڵەكانیدا، نەك وەك دەزگایەكی نیشتمانی لە خزمەتی هاوڵاتاندا.


میکائیل مینبەری پاش سێ مانگ هێشتا دەستبەسەرە\n11:42 - 10 September 2021\nهەنگاو: پاش سێ مانگ لە دەستبەسەرکرانی چالاکێکی خەڵکی گوندی نیەر ئەو چالاکە هێشتا لە دەستبەسەرگەی ئیدارەی ئیتلاعاتی سنە ڕاگیراوە.\nبەگوێرەی ڕاپۆرتی گەیشتوو بە ڕێکخراوی مافی مرۆڤی هەنگاو، دوای سێ مانگ لە دەستبەسەر کرانی میکائیل مینبەری، چالاکی خەڵکی گوندی نییەر سەر بە شاری سنە ناوبراو هێشتا لە دەستبەسەرگەی ئیدارەی ئیتلاعاتی ئەم شارە ڕاگیراوە.\nبە وتەی سەرچاوەیەکی نزیک لە بنەماڵەی مینبەری، میکائیل مینبەری لە ماوەی ئەو سێ مانگەدا لە هەبوونی مافی پارێزەر و هەروەها چاوپێکەوتن لەگەڵ بنەماڵەکەی بێبەش بووە.\nڕاگرتنی نایاسایی میکائیل مینبەری لە ژوورە تاکەکەسییەکانی ئیدارەی ئیتلاعاتی سنە لە کاتێکدایە کە ناوبراو نەخۆشیی گورچیلەی هەیە و وێڕای ئەوەی بەرپرسانی ئەمنی بەڵێنییان پێدابوو کە بیگوازنەوە بۆ ناوەندە دەرمانییەکان، بەڵام هەتا ئێستا ئیزنیان نەداوە کە بەمەبەستی چارەسەریی پزیشکی بۆ ناوەندە دەرمانییەکان بەڕێ بکرێت.\nمیکائیل مینبەری کاتژمێر ٣:٣٠ دەقەی بەرەبەیانی ڕۆژی سێشەممە ٢٥ی جۆزەردانی ٢٧٢١ (١٥ی ژوئیەی ٢٠٢١) لەلایەن هێزەکانی ئیدارەی ئیتلاعاتی سنەوە دەستبەسەر کرا.\nهەنگاو پێشتر لە زاری سەرچاوەیەکی نزیک لە بنەماڵەی مینبەری ڕایگەیاندبوو کە نزیکەی ٣٠ کەس لە هێزە ئەمنییەکان بە بێ پیشاندانی بەڵگەی دادوەری بە زۆر چوونەتە ماڵ میکائیل مینبەری و بە نانەوەی ترس و دڵەڕاوکێ و بێ ڕێزی بە بنەماڵەکەی، دەستبەسەریان کردووە.\nجێگای ئاماژەیە کە میکائیل مینبەری خەڵکی گوندی نییەر و دانیشتووی شاری سنەیە. هێزە ئەمنییەکان لە کاتی دەستبەسەر کرانی میکائیل مینبەری دەستیان بە سەر مۆبایل و کەرەستە تاکەکەسییەکانیدا گرتووە.


به 10 ڕۆژ كێشی له‌شتان دابه‌زێنن\nزیادبوونی كێش یەكێكە لە نەخۆشییە باوەكان و زۆر ڕێگە هەیە بۆ ڕزگاربوون لە كێشی زیادەی لەش، بۆیە خەڵكی بەردەوام بەدوای باشترین چارەسەر دەگەڕێن، چونكە زیاد بوونی كێش هۆكارێكە بۆ دروست بوونی چەندان نەخۆشی وەكو گیرانی خوێنبەرەكانی دڵ و جەڵتە و بەرزبوونەوەی پەستانی خوێن لەگەڵ نەخۆشی شەكرە، كە ئەم نەخۆشیانە رێخۆشكەرن بۆ نزیكبوونەوە لە مردن، لە خوارەوە ئێمەش باشترین و ئاسانترین ڕێگەتان بۆ دەخەینەڕوو تا بتوانن بێ ماندووبوون و بەشێوەیەكی خێرا و كاریگەری كێشی لەشتان كەم بكەنەوە و لەو مەترسیانە خۆتان دوور بخەنەوە.\nئەگەر دەتەوێت كێشی لەشت كەم بكەیتەوە بە شێوەیەكی خێرا و بێ ئەنجامدانی هیچ وەرزشێك لێرەدا باشترین گیراوە دەخەینە ڕوو كە لە ماوەی 10 رۆژدا بە شێوەیەكی بەرچاو كێشی لەشتان دادەبەزێنێت.\nئەم گیراوەیە یارمەتی كرداری هەرس دەدات، میتابۆلیزمی لەش ڕێك دەخات و یارمەتی كردنەدەرەوەی ژەهری لەش دەدات، هەروەها یارمەتی دروستكردنی ئەلكالینی بەرگەهەوا دەدات لە گەدە دا لەگەڵ ترشەكان توانەوەی چەوری خێرا و ئاسانتر دەكات.\nدارچین یارمەتی توانەوەی خۆراك دەدات لە لەشدا و هەستی تێربوون زیاد دەكات. هەروەها دەست دەگرێت بەسەر بەرهەمهێنانی ئەنسۆلیندا و یارمەتی تێَكشكاندنی كاربۆهیدرات دەدات. لە راستیدا باشترین رێگایە بۆ دابەزاندنی كێش بەبێ زیاد بوونی میتابۆلیزمی لەش. هەروەها یارمەتی سووتانی كالۆری دەدات ئەگەر هیچ جوڵەیەكیش ئەنجام نەدرێت، بەم گیراوەیەی خوارەوە دەبێت.\n* دوو كەوچك هەنگوینی ئەندامی.\n* كەوچكێك دارچین.\n* كوپێك یان 240 میلیلیتر ئاو.\nسەرەتا ئاوەكە دەكولێنین و پاشان دارچینەكەی تێ دەكەین تا كەمێك بەیەكەوە دەكوڵێن، پاشان وازی لێ بهێنن تا سارد دەبێتەوە و دواتر هەنگوینەكەی تێ بكەن، ئنجا رۆژانە بەیانیان بەر لە خواردنی هەر خواردن و خواردنەوەیەك پەرداخێك لەم گیراوەیە بخۆنەوە و لەماوەی 10 ڕۆژدا كاریگەرییە سیحرییەكەی دەردەكەوێ و بەرەو لاوازبوونی تەواوەتی و ڕزگاربوونی هەمیشەیی لە قەڵەوی هەنگاو دەنێن.\nئه‌م بابه‌ته 56240 جار خوێنراوه‌ته‌وه


پارتی بوونی من و یەکێتی بوونی نەوشیروان موستەفا! ئەستێرە کەریم : چاوی گەل\nپارتی بوونی من و یەکێتی بوونی نەوشیروان موستەفا! ئەستێرە کەریم\n١٩٨٩ کاتێک حەوت ساڵان بووم لە دوای ئەوەی قینائێکی زۆرم بەدەم و چاوەوە بوو بەو مناڵیە بۆ خۆپاراستن لە ترسی کیمیاوی، لە دوای ئەوەی ئاوارەی ئۆردوگاکانی ئێران بووین و برسێتی و سەرماو لەرزم بینی ھیچ تێنەئەگەیشتم بەس ئەمزانی من خەوێکم ھەیەو ئەبێت بیھێنمە دی. لە ڕۆژێکی پڕ ھەتاوی ساڵی ١٩٩٢ زۆرم ھەوڵدا تیلفزیۆنەکە بشکێنم ھەتا خەوەکەم بێنمە دی و وێنەکانم ببینم لە ناو شاشەی تیلفزیۆنەکەمان. بابە کەریم ھاتەوە ماڵەوە زۆر توڕە بوو کاتێک بینی من خەریکی کارێکی ھەڵەم و زەرەر ئەدەم، بەڵام دوایی تێگەیشت لێم و پەیمانی دا بمبات بۆ ئەو کەناڵەی سەیرمان ئەکرد و ھەبوو حازر بەدەست. کاتێک چووینە لای کمال ڕەئوف ھەنجیرەیی بەرپرسی ئەوکاتەی کەناڵە تیلفزیۆنەکە بوو، بە ڕێزێکی زۆرەوە پێشوازی لێمان کرد. ئیتر من کەوتمە ناو دنیای ڕاگەیاندن و سەرقاڵی پراکتیزێرە کردنی کارەکەی خۆم بووم و ھەموو تاقەت و خولیایەکم ئەوە بوو دوای حەزو ئاواتەکانی خۆم بکەوم.\nووردە ووردە ناسرام و خەڵکی خۆشیان ویستم و لە ھەر کوچەو کۆڵانێک کەسێک ئێمەی ببینیایە ئەوا گەورەو بچووک ماچیان ئەکردین و خەڵکی پاک و ھەژار و دڵسۆزبوون و خەڵک سادەو ساکار بوون ئەو کاتە. وێنەگرتنی یەکترو دەنگ تۆمارکردن و ئابڕوو بردن و قسەو قسەڵۆک زۆر کەم بوون.\nبەردەوام بووم لە کارەکەم ھەتا ساڵی ١٩٩٦ بەبێ وەستان و لە ھەمان کاتیشدا دەمخوێندو قوتابیش بووم. لە قۆناغی دووی ناوەندی بووم بە بێ ھۆکار من فەسڵ کرام بە دەستی سۆزانی خاڵە شەھاب لە قوتابخانەی یەکێتی کچان لە زەرگەتەی شاری سلێمانی. کاتێک دەرکرام و بە گریان و ھەڵەداوان ھاتمەوە بۆ ماڵەوە و بینیم دایکم زۆر شڵەژاوەو خۆی کۆئەکاتەوە.\n-دایکە خێرە؟ بابە کەریم کوا؟\n-باوکت گیراوە و ئێمەش ئەبێت ڕاکەین بۆ ھەولێر.\n-ھەولێر کوێیە؟ بۆ ڕاکەین چی بووە؟ منیش فەسڵ كرام نازانم بۆ!\n-کاتی ئەوە نیە و دەم بامەیە!!!\nمنیش بێدەنگ بووم و ھیچ تێنەدەگەیشتم و گوێم لە ھات و ھاواری خەڵک و دەرودراوسێ بوو لە دەرەوە، کاتێک ئەچم ئەبینم گوێدرێژێکیان ھێناوە و ئاڵای پارتی دیموکراتی کوردستان کراوە بە کلکەکەیەوە و جامانەیەکی سوریش وا لەسەر سەری. منیش ووتم دایکە ئەوە کاک مەسعودیان بۆ وا لێ کردووە؟ ئەی خەڵک خۆشیان ناوێت؟ لەوکاتەدا گوێم لە ئادل ئەزیز بوو ئەیشیڕاند و ھاواری ئەکرد ئەی چاو پشیلەکەی پارتی بۆ دەرەوە ھەی زەرڕدەواڵەکەی پارتی شار چۆڵ کە و بۆ دەرەوە، چیتر بەرنامەی زەرڕدەواڵەکان لە شاری سلێمانی جێی نابێتەوە.\nدایکە ئەوە لەگەڵ منێتی؟؟\nبەڵێ چونکە شەڕە لە نێوانی یەکێتی و پارتی.\nچۆن؟ شەڕ لەسەرچی؟ خۆ ئەوان دوژمن نین مەگەر کوردی ئێرە نین؟ دە چی بووە دایکە؟\nکچم ئەمە شەڕی ناوخۆ و ماڵوێرانکاری کوردە و وا کورد یەکتری قڕ ئەکات.\nدایکە کارتی دوکان چیە مام جەلال ( قەل خۆرەکە دزیوێتی) ؟\nدەمت داخە تۆ!\nئیتر ڕوومان کردە ھەولێرو بۆ ھەتا ھەتایە نەم بینیەوە تیایدا بژیم. سلێمانی بۆ من نامۆیەو منیش نامۆم بەوان. من ھەموو دراوسێ و ھاوڕێکانم لێ بوونە دوژمن، من خزمەکانم بەش بەش بوون و کوتلەو کوتلەکاری دروست بوو لە نێوان بنەماڵەکەشمان. ھێشتا من ھیچ تێنەئەگەیشتم چونکە من سەرقاڵی خوێندن و بەرنامەی مناڵان ھیوایەتەکەم بووم. لە باشور کوردەکان لە سلێمانی پێیان ئەوتین ئێوە کۆیلەی پارتین بڕۆنە دەرەوە و لە ھەولێریش ناومان نرابوو ئاوارەکانی سلێمانی!!!\nلە پاش ئەوەی ساڵی ١٩٩٧ لە سوریا ژیاین بۆ ئەوەی کوردستان جێ بێڵێن بەڵام ڕێک نەکەوت و گەڕاینەوە شاری مارە بابی بان شاری ھەولێر و دەستمان کردەوە بە ژیان و خوێندن وەک جاران. بەڵام ھیچ ھەستم بە ئارامی نەئەکرد چونکە من بە ئاوارە بانگ ئەکرام.. ھەر پرسیاری ماڵی ئێمەی بکردایە دەیان ووت ماڵە ئاوارەکەی دوو کچە جوانەکەیان ھەیە؟! کەس نەیدەپرسی ئاوارە بۆ خۆ ئەمانیش کوردن و دووکاتژمێر دوورە ڕێگاکە. ھێواش ھێواش لەگەڵ شاری ھەولێر ئاشنایەتیام پەیدا کرد و خۆشم ویستن و سوپاسگوزاری ھەولێرم ھەتا دوا ھەناسەم، چونکە ئێمەیان گرتە خۆیان و ئێمەیان قبوڵ کرد. من ھەر لەم شەڕە سەرم دەرنەدەکرد چەنە وەختە بران ئەی ئێستا بۆ ئاوا ئەکەن؟ کەسیش وەڵامی نەدەدامەوە. شەڕیش ھەر بەردەوامە بەس بە ڕق و کینە ڕاگەیاندن و سووکایەتی بە یەکتر کردن و کەشف کردنی اسراری یەکتری و ھەر تێنەئەگەیشتم بۆ و لە پای چی؟!\nکاتێک نەوشیروان موستەفا جیابۆوە و گۆڕانی دروست کرد، من وامئەزانی خیانەتی کردووە وامئەزانی سپڵەیەو وەفای بۆ یەکێتی نەبووە. کاتێک خۆم تێگەیشتم زانیم تۆش ناتەوێت لەوان بیت ، تۆ چیتر کۆیلە نەمایت و کەسێکی تێگەیشتوو بوویت و ھەستایت لە خەو، ئەمڕۆ ئەزانم نەوشیروان موستەفا چی ووت و چی کرد ھەرچەندە نەگەیشتە ئەنجام و داخەکەم زۆر نھێنی بەرپرس و سەرکردەکانی بردە گۆڕەکە. ئێستا کە تێگەیشتم لە ڕاستیەکان بۆم دەرکەوت ئەگەر جلال تاڵەبانی و مەسعود بارزانی و نەوشیروان موستەفا و تەواوی کاربەدەست و بەرپرسەکان بدرێنە دادگا و یەکلایی بکرێنەوە، ھەموویان بەسزای لە سێدارەدران یان زیندانی ھەتا ھەتاییان بەسەرا ئەسەپێت، جگە لە نەوشیروان موستەفا کە لەوانەیە ساڵێک زیندانی بکەن!\nنەوشیروان موستەفا یەکێتی بوو منیش پارتی بەڵام نەوشیروان موستەفا زووتر لەم ڕاستیانە تێگەیشت چونکە من مناڵتر بووم. بەڵام ئەو نەفرەتی لە گەندەڵی کرد نەفرەتی لە حوکمڕانی بنەماڵەیی کرد نەفرەتی لە پیرۆزکردنی گۆڕی مەلا موستەفا کرد پێشی من.. ئەویش منی ئاگادار کردەوە و ووتی تۆ ھەڵەیت بەس من پێم ووت نا تۆ ژنت بە تەور کوشت ، ووتم نا نا تۆ دەستت ھەبوو لە شەڕی براکوژی. بەڵام ئێستا کە خۆم گەورە بووم و تێگەیشتم تەواو لەو حیزبەی ناوی دیموکراتەو باوەڕی بە دیموکراتیەت نیە. ھەروەک چۆن ئەویش لەوان تێگەیشت بوو. ھیچ شەرم نیە واز لە حیزبێک و لایەنێک بێنێت لەسەر ئەوەی ئایدۆلۆژیای تۆ ناگونجێت لەگەڵ ئەوان. شەرم ئەوەیە سوور بزانیت کۆیلەیت و بەس بێدەنگیت!\nنەوشیروان موستەفا تۆ لێرە نیت و ناشگەڕێیتەوە بەڵام ئەمەوێت بڵێم بە ھەموو ھەڵەکانتەوە و بە کارە ناشرینەکانی ڕابردووەوە ھێشتا ئەڵێم تۆ زۆۆۆۆۆر پاکیت زۆر مەردیت. چونکە تۆ ھەمان کەس نەمایتەوە و شەرم لە ڕابردووی خۆت کرد، تۆ نەتدەویست ڕابردوو ھەڵدرێتەوە چونکە بۆگەنە. تۆش بوویتە قوربانی و فکرەی جەلالیەتت قبوڵ نەبوو ناویان نایت خائین و ووتیان خیانەتیکرد. بەس تۆ تاکە کەسی ڕاست بوویت و ئێمە ھەموو ھەڵە.\nئەگەر کیمیاوی ھەڵەبجەو کۆڕەوەکەو شەڕی ناوخۆ دەستی تۆی تیابووبێت. خۆ فرۆشتنی کەرکوک و شنگال و دووزخورماتوو تۆ نەبوویت. خۆ تۆ شەڕی کۆبانێت دروست نەکرد. خۆ تۆ تورک نەبوویت و بە ئەفرین خۆشحاڵ بیت. ئەگەر تۆش گەندەڵ و دز بوویتایە ئەگەر تۆش وەک ئەوان بووبیت. بەس ڕۆژێک ھەستایتە سەرپێی خۆت و ڕووبەڕووی ھەردوو بنەماڵەکە بوویتەوە و ووتت ئێوە دزن ئێوە گەندەڵن ئێوە ئەشایری و رەجئی و دواکەوتوون ئێوە نەخوێنەوارن. تۆ ووتت نا بۆ شەڕی برا کوژی نا بۆ ڕقەبەرایەتی و کۆمەڵێک گەنجی زیرەک و تێگەیشتوو ھاتنە دەورت و لەگەڵت بوون.\nھەزاران مناڵی وەک من سەرلێشێواو ڕەنجەڕۆ کرا و مێشکی پڕکرا لە ڕقی دوو بنەماڵەی نەخوێنەواری دواکەوتووی دزو جەردەو چەتە. چاومان وا فێرکراوە قەت ڕاستی نەبینێت گوێیەکانمان ڕاستی قبوڵ نەبێت. ڕۆژ لە دوای ڕۆژ قسەکانت دێنەدی و مێشکی تۆ ئێستای دی بوو لە دێرزەمانەوە ئەتزانی کێن و چیان ئەوێت.\nمن گۆڕانی گردەکە نیم و ناشبم قەت، بەس ئەوەی ھەوڵی گۆڕانکاری بدات گۆڕانە و ئەوەی دژی دەسەڵات و حکومەت بێت ئۆپۆسزیۆنە. نوسینی ئەم نامەیەم بوونی من بە گۆڕان نیەو ھەرگیز حیزبایەتی ناکەم بەس ھێندە شوێنت دیارە لەناو بارودۆخی سیاسی ھێندە وەزئەکە ناخۆشە، ئێستا ئەزانم بوونی تۆ چەنە گرنگ بوو بۆ ئێمە و بۆ لغاوکردنی ئەوان. پێم خۆشە لێرەنیت و بەچاوی خۆت نایبینیت کوردستان جارێکی تر ئەرەب دەیبات بەڕێوە. پێم خۆشە لێرە نیت و ئەفرین نابیبینیت قەتل و ئامی ژن و مناڵ و گەنج و پیر ئەکرێت.\nدڵنیام ئەگەر ئێستا لێرە بوویتایە پێمان بووتیتایە بڕۆ بەردەمی دادگا یان خۆزگە دادگایی بکرایتایە، دەتکرد و بە پاکیش ئەھاتیتە دەرەوەی دادگاکەو ئەو کاتە ھەموو کورد ئەیانزانی تۆ ھەر ھیچت نەکردووە لە چاوی ئەوان. ئەو کاتە کەسیش گلەیی نەئەکرد. تۆ چۆن ڕەخنەت لە پارتی و یەکێتی گرت، منیش مافی خۆمە کە ئەوەی بمەوێت بیڵێم یان بینوسم ھەر بۆیەش ڕەخنەم لێت گرت.\nئەگەر ئێستا تۆ زیندووبیتەوە دڵنیام ڕایان دەماڵی و شڕوشیتاڵیان دەردەکەیت. بەس نە تۆ زیندوودەبیتەوە نە کارەساتەکان چاک دەبنەوە نە ئەوەی ڕۆشتیش دەگەڕێتەوە. دڵنیام پێشی پارتی و یەکێتی ڕاماڵیت، زۆۆۆرێکی گۆڕانخوازەکانت دەردەکرد لە کارەکەی، دڵنیام قبوڵت نەدەکرد ئەوەی لە گردەکە ڕوویداوە. دڵنیام تۆیەک دژی کۆیلایەتی و بێدەنگ بوون بوویت دڵنیام قبوڵت نەدەکرد.\nمن گۆڕانم ئۆپۆسزیۆنم بەس دوورو نزیک ئەو گۆڕانە نیم کە ئێستا لە گردەکەن!\nئەزانیت چەنە ھەواڵت لەدەست ڕۆشتووە؟؟ کاتت زۆر ئەوێت تا ھەمووی ببینیت و بخوێنیتەوە. بەڵام ئەوەی کە ئەیزانم ئەوەیە، ھیچ ڕووداوێکی ئێستا بۆ تۆ سەیرنەدەبوو چونکە پێش وەختە زۆر ھاواری ئەم وەزئەت کردووە بۆیە من بێدەنگ دەبم و بۆت ناگێڕمەوە. بەڵام خۆزگە زیندووبیتەوە چونکە ئەزانم یەک لەوانەی ئێستات لە ناو گۆڕان نەدەھێشت و ھەموویانت فڕێدەداتە دەرەوە. گردەکەو کەناڵەکەو کۆمپیانیاکەو حیزبەکە و گۆڕانخوازەکان ھیچ شتێک وەک خۆی نەماوەو ھیچ دڵسۆزێکت نەماوە و ھەموو پشتیان چەماوەتەوە وەک گۆچانەکەی ئومەری سەید ئەلیان لێھاتووەو پارەو موڵک و دەسەڵات گردەکەی بیربردوونەتەوە. خۆزگە لێرە بوویتایە……!\nسەرەڕای ھەموو ڕەخنەکانم لە تۆ،\nھەست بە فەراغی تۆ ئەکەم لە باشور!


مه‌كته‌بى سياسى يه‌كێتى كۆبوونه‌وه‌يه‌كى گرنگ ئه‌نجام ده‌دات\n867 جار بینراوە 6/6/2019 01:07 AM\nبڕیارە سبه‌ى پێنج شه‌مه مەکتەبى سیاسى یەکێتى نيشتمانى کۆبێتەوە بۆ تامتوێ كردنى چەند پرسێک به‌تايه‌بت پرسى ناکۆکییەکانى پارتى و یەکێتى دەبێت.\nبەپێى زانیارییەکان بڕیارە كۆبوونه‌وه‌كه‌ى مەکتەبى سیاسى یەکێتى بەسەرپەرشتى کۆسرەت رەسوڵ و ئامادەبوونى بەرهەم ساڵح ئه‌نجام بدرێت , و تێيدا چەند پرسێکى تایبەت بەو حزبەو ناکۆکییەکانیان لەگەڵ پارتى لەسەر کەرکوک و پێکهێنانى حکومەت تاوتوێ بکەن.\nئه‌وه‌ش زانراوه، لەکۆبوونەوەکەدا ناکۆکى نێوان پارتى و یەکێتى گفتوگۆى لەسەر دەکرێت، هەروەها گفتوگۆ لەسەر ئەوەش دەکرێت ئایا یەکێتى بەشدارى حکومەت بکات تا ئەو کاتەى پرسى کەرکوک یەکلایی دەکرێتەوە یان بەشداریکردن دوا بخات تا پارێزگارى کەرکوک دادەنرێت.\nبه‌پێى زانياريه‌كان ،بڕياره لەکۆبوونەوەکەى سبەینێدا باس لە بەشدارى یەکێتى دەکرێت لە مەراسیمى سوێندخواردنى نێچیرڤان بارزانى سەرۆکى هەڵبژێردراوە هەرێم بڕیار بدرێت بەشدارى بکەن یان نا کە بەفەرمى بانگهێشت کراون.\nهاوکات لە کۆبوونەوەکەدا پرسى کاندیدى جێگرى سەرۆکى هەرێمیش تاوتوێ دەکرێت کە یەکێک لە جێگرەکانى سەرۆکى هەرێم بەر یەکێتى کەوتووە، بەڵام لە دواى دەنگنەدانى فراکسیۆنى یەکێتى بەکاندیدى سەرۆکى هەرێم، ژمارەیەک بەرپرسى پارتى باس لەوە دەکات ئەگەر هەیە ئەو پۆستە نەدەن بە یەکێتى.


بەیاننامە: هەڵوێستمان لە بارەی ڕووداوە خوێناوییەکانی ئەم دوایانەی باشوور و باکووری کوردستانەوە – کوردستان و کورد\nبەیاننامە: هەڵوێستمان لە بارەی ڕووداوە خوێناوییەکانی ئەم دوایانەی باشوور و باکووری کوردستانەوە\nبەرواری بڵاو کردنەوە 2015/10/11\nجۆری بابەت: راگەیەندراوەکان, کوردستان\nلە ڕۆژی هەینیی ڕابردوو ٩ی ئۆکتۆبرەوە، زنجیرە خۆپێشاندانێکی ناڕەزاییدەربڕین لە شارەکانی دوو پارێزگای سلێمانی و گەرمیانی هەرێمی کوردستان دەستیان پێ کردوە. دەسپێکی ئەم ناڕەزاییدەربڕینە لە شاری قەلادزێ بوو کە هێرشبردن بۆ سەر بارەگای پارتی دیموکراتی کوردستان و کوژران و بریندار بوونی چەند کەس لە خۆپێشاندەرانی لێ کەوتەوە. خۆپێشاندانی نارەزاییدەربڕین هەر ئەو ڕۆژە و ڕۆژانی دواتر چەند شار و شارۆچکەی دیکەشی گرتەوە کە لە زۆربەیان دا بارەگاکانی پارتی دیموکراتی کوردستان، بوون بە ئامانجی بەردباران‌و سووتاندن. لە ئاکامی دەسڕێژی پاسەوانانی ئەو بنکانە و ڕووبەڕوو بوونەوەی هێزە ئەمنیەتییەکان لە گەڵ خۆپێشاندەران، ژمارەیەکی دیکە گیانیان لە دەست دا و دەیان کەسیش بریندار بوون. ناڕەزایەتیدەربڕینی تێکەڵ بە توند و تیژی بە داخەوە هەتا ئێستاش بەردەوامە.\nڕۆژی شەممەی ڕابردووش متینگی ئاشتیانەی هادەپ(پارتی دیموکراتی گەلان) لە شاری ئانکارا بوو بە ئامانجی دوو تەقینەوەی تیرۆریستی و لە ئاکامی ئەو تەقینەوانە دا، نزیکەی ١٠٠ کەس لە بەشدارانی ئەو متینگە گیانیان لە دەست دا و ژمارەکیش بریندار بوون. ئەو متینگە جەماوەرییە بە بەشداریی کوردەکان و چەپەکانی وڵاتی تورکیە بۆ پشتیوانی لە بەرنامەکانی “هەدەپ” لە هەڵبژاردنی پارلمانیی ١ی نوامبری داهاتوودا پێک هاتبوو.\nحیزبی دیموکراتی کوردستان لە پێکهاتنی هەر دووی ئەم ڕووداوە خوێناوییانە بە داخە‌و بە بۆنەی گیان لە دەستدان و برینداربوونی ژمارەیەکی زۆر خەڵکی سڤیل لەم ڕووداوانە دا، لەگەڵ خەڵکی باکوور و باشووری کوردستان بە گشتی و بنەماڵەی قوربانییەکان بە تایبەتی، هاودەردی دەکا. پێکهێنانی متینگی ئاشتیخوازانە و ململانێی شارستانیانە لە رەوتی هەڵبژاردنێکی دیموکراتیک دا، هەر وەها خۆپێشاندان و ناڕەزایەتی دەربڕینی هێمنانە بە مافی بێئەملاو ئەولای خەڵک لە باکوور و باشوور و هەموو جێیەک دەزانین. هەر لەم ڕوانگەیەشەوە هێرشی تیرۆریستی بۆ سەر متینگی ئاشتیانەی کوردەکان و چەپەکان لە ئانکارا مەحکووم دەکەین و، پەنابردن بۆ توند و تیژی نواندن بەرامبەر ناڕەزایەتیدەربڕینی خەڵک و هەر جۆرە کردەوەیەکی ناتەبا لە گەڵ حەرەکەتی مەدەنی لە هەرێمی کوردستان، رەت دەکەینەوە.\nئەوەندەی دەگەڕێتەوە سەر گرژی و ئاڵۆزییەکانی نێو هەرێمی کوردستان، پێمان وایە ئەم جۆرە ڕووداوانە کێشە و قەیرانەکانی هەرێمی کوردستان قووڵترو کەلێنی نێوان هێزە سیاسییەکان لە گەڵ یەکترو مەودای نێوان ئەو هێزانە و خەڵکی ناڕازی گەورەتر دەکەنەوە. ئەگەرهەموو لایەنەکان بەرپرسانە ڕووبەڕووی ئەم گرژی و ئاڵۆزییانە نەبنەوە و بە زوویی لە پارلمان و لە دانیشتن و ڕێککەوتنی نێوان سەرکردایەتیی هێزە سیاسییەکان دا، وڵامێکی شیاو بە ناڕەزایەتییەکانی خەڵک نەدەنەوە و چارەسەر بۆ کێشەکان نەدۆزنەوە، پڕۆسەی سیاسی و سەقامگیری لە هەرێمی کوردستان دەکەوێتە مەترسی و بە دوور نازانرێ جارێکی دیکە مێژووی تاڵی دەیەکانی ڕابردووی ئەم هەرێمە دووپات بێتەوە . بانگەوازی ئێمە بۆ هەموو لایەنەکان، وشیاری ، پشوودرێژی، هەستکردن بە بەرپرسایەتی و پەنابردن بۆ دیالۆگ و دانیشتن و ڕێککەوتن لە پێناو بەرژەوەندییە نەتەوەیی و گشتییەکانی خەڵکی هەرێمی کوردستانە.\nلە پێوەندی لە گەڵ ئەو هەڕەشە و بەربەستانەش دا کە بە تازەیی و لە رابردووش دا لە تورکیە ڕووبەڕووی هەدەپ و بەشداریی چالاکانەی کوردەکان لە پڕۆسەی هەڵبژاردنەکان دا بوونەوە، هیوادارین دەستەکانی پشتی ئەم کردەوە تیرۆریستیانە ئاشکرا و ڕیسوا بکرێن. هومێدیشمان وایە هەر وەک لە ڕابردوو دا ئەم جۆرە تاوانانە نەیانتوانیوە خەڵکی باکووری کوردستان لە قۆزتنەوەی دەرفەتە سیاسییەکان بۆ بردنە پێشی پرسی رەوای خۆیان سارد بکەنەوە، ئەمجارەش بە شێلگیرییەکی زیاترەوە لە مەیدان دابن ودەرفەتی هەڵبژاردنی داهاتوو بە باشترین شێوە بۆ سەلماندنی سەنگی خۆیان و بەرەو پێشبردنی پرسی نەتەوەیی و سیاسیی خۆیان بە کار بێنن.\n١١ی ئۆکتۆبری ٢٠١٥\n١٩ی ڕەزبەری ١٣٩٤


هەفتەی داهاتوو دابەشکردنی بڕە پارەیەک لە هەرێمی کوردستان دەست پێ دەکات\nباسنیوز 21/04/2019 - 13:36 بڵاوکراوەتەوە لە كوردستان\nبڕیارە لەم هەفتەیە یاخود لە هەفتەی داهاتوودا، دەست بە دابەشکردنی بڕە پارەیەک لە هەرێمی کوردستان بکرێت کە ماوەیەکی زۆرە چاوەڕوانی دابەشکردنی دەکرێت.\nهەندرێن محەمەد، سەرۆکی کۆمسیۆنی باڵای سەربەخۆی هەڵبژاردن و ڕاپرسی لە هەرێمی کوردستان ڕای گەیاند، وەک کۆمسیۆن، تەواوی ئامادەکارییە ئیداری و داراییەکانیان تەواو کردووە و چەکی بانکی و حیسابی بانکییان کردووەتەوە.\nئەوەشی ئاشکرا کردووە کە لەم هەفتەیەدا یاخود لە هەفتەی داهاتوودا، چاوەڕێ دەکرێت پارەی کارمەندانی سەر سندووقەکانی دەنگدان دابەش بکرێت. هاوکات بۆ ماڵپەڕی فەرمیی پارتی دیموکراتی کوردستان ئاماژەی بەوە داوە: “لە هەرسێ پارێزگای هەولێر، سلێمانی و دهۆک، ٥٣ حیسابی بانکی کراوەتەوە بە مەبەستی ئاسانکاری بۆ کارمەندانی سەر سندووقەکانی دەنگدان، تاوەکوو لە هەر کوێیەک بن، پارەکەیان وەربگرن”. جگە لەوەی ناوی کارمەندانیان ئامادە کردووە و “هەر كارمەندێك لە شوێنی نیشتەجێبوونی دەتوانێت پارەكە وەربگرێت".\nدووپاتیشی کردووەتەوە کە لەسەر بەڵێنی بەڕێوەبەری بانکە گشتییەکان، “لە ماوەی هەفتەیەكدا دەتوانین تەواوی پارەكە دابەش بكەینە سەر كارمەندانی سندووقەكانی دەنگدان".\nهەندرێن محەمەد دەڵێت، بڕی پارەکە ٦ ملیار دینارە و ٤٣ هەزار كارمەند پارەكە وەردەگرن، هەروەها هەر كارمەندێك بڕی ١٥٠ هەزار دیناری پێدەدرێت و بەڕێوەبەرەی بنكەكانیش بڕی ٢٠٠ هەزار دینار وەردەگرن، لە بەرامبەر بەشداریکردنیان لە پرۆسەی هەڵبژاردنی ٣٠ی ئەیلوولی ٢٠١٨ی پەرلەمانی کوردستان.\nدوێنێ شەممە ٢٠ی نیسانی ٢٠١٩، (باسنیوز) بڵاوی کردەوە کە ئامادەکارییەکانی کۆمسیۆن بۆ دابەشکردنی ئەو بڕە پارەیە بەرەو کۆتاییە و حیسابی بانکی لە شار و شارۆچکەکانی کوردستاندا کراوەتەوە.


نێچیرڤان بارزانی سه‌ردانی له‌نده‌ن ده‌کات - Mehr News Agency\n30 berfanbarê 2017 - 13:18\nNews Code 15648\nنێچیرڤان بارزانی سه‌ردانی له‌نده‌ن ده‌کات\nسه‌رۆک وه‌زیرانی هه‌رێمی کوردستان دوابه‌دوای بانگهێشتی یه‌کێتی ئه‌ورووپا بڕیار وایه که سه‌ردانی شاری له‌نده‌ن بکات.\nبه ڕاپۆرتی ئاژانسی مێهر له شارپرێس، دلاوه‌ر ئاژگه‌یی، نوێنه‌ری هه‌رێمی کوردستان له یه‌کێتی ئه‌ورووپا ڕایگه‌یاند که نێچیرڤان بارزانی، سه‌رۆک وزیرانی هه‌رێمی کوردستان له ساڵی نوێی زاینی سه‌ردانی له‌نده‌ن ده‌کات.\nئه‌و زیادی کرد: ئه‌م سه‌ردانه له سه‌ر بانگهێشتی یه‌کێتی ئه‌ورووپا ئه‌نجام ده‌بێت و له‌م سه‌فه‌ره په‌یوه‌ندی نێوان به‌غدا و هه‌ولێر و ده‌ست پێ کردنی گفتوگۆکانی نێوان هه‌رێم و به‌غدا له‌گه‌ڵ به‌رپرسانی یه‌كێتی ئه‌ورووپا و تێرزا مه‌ی، سه‌رۆک وه‌زیرانی بریتانیا دانوستان ده‌کات.\nئاژگه‌یی هه‌روه‌ها وتی: یه‌کێتی ئه‌ورووپا پلانێکی ۳ ساڵه‌ی بۆ عێراق ئاماده کردووه که له سه‌ره‌تای ساڵی ۲۰۱۸ی زاینی جێبه‌جێ ده‌کرێت و به‌غدا له ئه‌گه‌ری پێبه‌ند نه‌بوونی به‌م پلانه زیانی زۆری به‌ر ده‌که‌وێت.\nئه‌و جه‌ختی کرد که یه‌کێتی ئه‌ورووپا به مه‌به‌ستی ده‌ست پێ کردنه‌وه‌ی دانوستانه‌کانی نێوان هه‌رێم و به‌غدا، گوشار ده‌خاته سه‌ر ده‌وڵه‌ته‌که‌ی حه‌یده‌ر عه‌بادی.\nسه‌رۆک وه‌زیرانی هه‌رێم له میانه‌ی مانگی ڕابردوو سه‌ردانی فه‌ڕه‌نسا و ئاڵمانیاشی کرد و له‌گه‌ڵ به‌رپرسانی باڵای ئه‌م وڵاتانه دیدار و گفتوگۆی کرد.


ترافیكەكانی سلێمانی دەبنە ناوەندێك بۆ لەشفرۆشی\nكاروان ئەحەمەی تەمەن 27 ساڵ كە ئۆتۆمبێلێكی لە جۆری تیۆتا ئەڤەلۆنی ڕەنگ ڕەشی پێیە، لە بەردەم ترافیكی چوارڕیانی پاركی ئازادی شاری سلێمانی وەستا و ڕاستەوخۆ دوو لەو ژنانەی بە ناوی دەرۆزەكردن و شتفرۆشتن لە ترافیكەكە بوون چوونە لای كاروان، ئەویش جامی ئۆتۆمبێلەكەی داگرت، وەك خۆی گوتی، جوانیی یەكێك لە كچەكان بێسنوور بوو، بۆیە كەوتە قسە لەگەڵیاندا.\nكاروان لەگەڵ ئەو كچەدا كە سەرنجی ڕاكێشا، ڕێككەوت و لەگەڵ خۆی بردی بۆ ناوچەی سیتەك لە شارباژێڕ، بۆ ناو ئەو باخەی ماوەی پێنج ساڵە لەوێ دروستیان كردووە.\nمامەڵەی لەشفرۆشی لە ترافیكەكانی ناو شاری سلێمانیدا بە تەواوی زەق بووەتەوە و بە دەگمەن شۆفێرێك هەیە تووشی ئەو ئافرەتانە نەبێت كە بەمەبەستی لەشفرۆشی لە ترافیكەكان لە شۆفێران نزیك دەبنەوە.\nئەوە هەر كاروان نییە ئەو كچانە لەگەڵ خۆی ببات، بەڵكو هەموو ئەوانەی بەدوای لەشكڕینەوەن، ئێستە وازیان لە باندەكانی لەشفرۆشی و یانەكانی شەوانە و مەساجەكان هێناوە، بەڵكو بۆ دەستكەوتنی كچێك تا لەگەڵیان بێت، ڕوو دەكەنە ترافیكەكان.\nوەك كاروان دەڵێت، "بە پارەی یەكێك لە كچانی ناو باند و یانەكان، دوو یان سێ لەو كچانەی سەر ترافیكەكان لەگەڵ خۆم دەبەمەوە".\nئەوانەی تا ئێستە لە ترافیكەكان دەبینرێن، زیاتر ئەو ئاوارانەن كە هاتوونەتە ناو شارەكەوە، بەڵام ئەم پرسە چووەتە لای ڕێكخراو و بەڕێوەبەرایەتییەكانی توندوتیژیی خێزانی و ئەوان هۆشداری دەدەن لە ئەگەری بەربڵاوی و دەڵێن، ئەگەر ڕێی پێ نەگیرێت، ئەوا لەشفرۆشانی ناو باندەكانیش دێنە ناو ترافیكەكانەوە.\nكوردە عومەر، بەڕێوەبەری گشتیی بەڕێوەبەرایەتی توندوتیژی دژی ژنان بە "وشە"ـی ڕاگەیاند، ئەو دیاردەیە هەیە و جگە لە سلێمانیش لە هەولێر و دهۆكیش سەری هەڵداوە.\nئەو پێی وایە كچانی خوار تەمەن 18 ساڵ، بۆ ئەو مەبەستە بەكار دەهێنرێن و ئەوەش بە مەترسی ناو دەبات.\nهەروەها دەڵێت، "دەزگە بەرپرسەكانمان ئاگەدار كردووەتەوە و مەترسی بڵاوبوونەوە و فراوانبوونی زیاتری لێ دەكەین، بەتایبەت نەك ئاوارەكان، بەڵكو چین و توێژی تریش بێنە ناو ترافیكەكانەوە بۆ لەشفرۆشی".\nلای خۆیەوە ناسك محەمەد، چالاكی بواری ژنان بۆ "وشە"ی ئاشكرا كرد، ئەركی پۆلیس و دەزگە تەناهییەكانە ئەو دیاردەیە كۆتا پێ بهێنن و نەهێڵن ئاوارەكان بەو ئازادییە لەناو شارەكاندا بێن و بچن.\nهاوكات سەركەوت ئەحمەد، گوتەبێژی پۆلیسی سلێمانی ڕای گەیاند، ئەوان بەردەوام تیمەكانیان بۆ گرتنی دەرۆزەكەر و هەر كەسێكی تر كە كاری ناشیاو بكات، لە گەڕاندان و ئاماژەی بە گرتنی چەندان كەس كرد لەسەر شەقام و ترافیكەكان.\nئه‌م بابه‌ته 57337 جار خوێنراوه‌ته‌وه


ناڕازاییەکانی شاری بەسرەی شیعە نشین پێی ناوەتە قۆناێکی نوێوە، ئەویش چونکە توندو تیژیەکان قوربانی زۆرتریان لێ کەوتۆتەوە و جگە لە دام و دەزگا حکومیەکان، خۆپیشاندەران ھێرشیان کردۆتە سەر کۆنسولخانەی کۆماری ئیسلامی ئێران و بە بەرچاوی کامێراکانەوە ئاڵای ئەو وڵاتەیان سوتاندوە.\nئەگەر خەڵکی بەسرە لە ھەژموونی کۆماری ئیسلامی ئێران لە دەڤەرەکەیان توڕەن، ئەوا مەنتقی بوو ئەو توڕەییە بەڕوی ئەو لایەنە عێراقیانەدا بتەقێننەوە کە مەجالیان بۆ ئێران کردۆتەوە بۆ ئەوەی لە بەسرە باڵادەست بێت. ھە موو کەس دەزانن کە ئەرکی ئێران نیە ئاوی پاکی خواردنەوە و کارەبا بۆ خەڵکی بەسرە دابین بکات و کێشەی بێکاریان بۆ چارەسەر بکات.\nعێراق وڵاتێکی دەستکردی ئیستیعمارە و، ئەو کەسانەشی کە ڕێکلام بۆ عێراقێکی یەکگرتوو و بەھێز دەکەن خەیاڵپڵاون و خەریکی پینەو پەڕۆکردنن. عێراق ھەرگیز دەوڵەتێکی سروشتی و ھۆمۆجین نەبوە و ھەرگیزیش وای لێ نایەت. ھەر ئەوەشە وا دەکات کە ھەموو دونیا خاوەن بڕیار بێت لە چوارچێوەی ئەو دەوڵەتە دەستکردەدا، دانیشتوانەکەی لێ دەرچێت.\nئێمەش (زۆر بەداخەوە) وەک بەشێکی بەزۆر لکێنراو بە عێراقەوە، وەک لە ماڵی خۆماندا خاوەن ماڵ نەبین وایە. ئەوەتا ڕۆژێک تورکیا بە مافی خۆی دەزانێ سنوری نیشتیمانەکەمان ببەزێنێت و ئەوەی حەزی لێیە جێبەجێی دەکات و، ڕۆژێکیش ئێران. لە ھەردو حاڵەتەکەشدا دەوڵەتی عێراقە کە چرای سەوز بۆ ئەم دوو دراوسێیەی لێدەدات کە لە ھێرش و مانۆڤرە سەربازیەکانیاندا لە چوارچێوەی سنورەکانی عێراقدا دەستکراوە بن.\nبەداخەوە ئەمڕۆ فەرماندەی ئۆپەراسیۆنە تایبەتیەکانی ھێزەکانی سوپای پاسدارانی شوڕشی ئیسلامی ئێران بە چەکی پێشکەوتوو ئاڵۆزەوە ھێرشیان کردە سەر بارەگاکانی کوردانی خۆرھەڵات لە قەزای کۆیە. دیارە کۆماری ئیسلامی ئێران بەرنامەیەکی زۆر ووردی بۆ ئەم ئۆپەراسیۆنە داڕشتوە، چونکە ھەر ئەم بەیانیە رامین پەناھیان لە سێدارەداو شەھیدیان کرد. بە واتایەکی تر ئامۆزا نەژادیەکەمان، بە یەک ئاڕاستە دوو ھوشداری جیاوازی بۆ ڕەوانە کردین، کە یەکێکیان پەیامێکی سەربازیە، ئەوەی تریشیان سیاسی (ڕامین پەناھی لەسەر تلیاک کێشان نەگیرابوو، چونکە ئەگەر وابوایە ئەوا دەبوو دەوڵەتی ئێران نیوەی گەورەساڵانی ئێرانی لەسێدارە بدایە).\nئێمە داگیرکەری فەلەستین نەبوین، کەچی سەددام و حیزبی بەعسی عەرەبی لە ترسنۆکیان بەرامبەر بە ئیسرائیل ئێمەیان کیمیایی باران و جینۆساید دەکرد. ئێمە نەچوین و ھیچ کوردێکی خۆرھەڵاتیش نەچوە ھێرش بکاتە سەر کۆنسولخانەی ئێران لە بە سرە و ئاڵای وڵاتەکەیان بسوتێنێت، کەچی ئێران لە ترسی ئەمەریکا و ئەسرائیل تەکنۆلۆژیا سەربازیەکەی لەسەر ئێمە تاقی دەکاتەوە.\nکۆماری ئیسلامی ئیران باشترە جورئەتی ھەبێت و بەرەو ڕوی ئەمەریکا و ئیسرائیل ببێتەوە، با شەڕەکە نەگوێزتەوە بۆ نیشتیمانی کوردستان. باشترە تاران بیر لە بەرژەوندی ھاوبەش بکاتەوە نەک دەست شکاندن. بەم جۆرە کردەوانە نابێت کۆماری ئیسلامی ئێران لای سەیر بێت ھاوسۆزی بۆ براکانیان و توڕە بونیان، وا لەخەڵکی باشوری کوردستان بکات کە بە فەوج (و رایت الناس یدخلون فی دین اللە افواجا- النسر ٢) لە ڕیزدا بوەستن بۆ بە خۆبەخش خۆ ناونوسکردن لە ڕیزەکانی خەڵکی کورد لە خۆرھەڵاتی کوردستان، لە دژی کۆماری ئیسلامی ئێران. داھاتویەکی لەو جۆرە لە قازانجی کەس نیە. ھیوادارین کۆماری ئیسلامی ئێران ئەم ھەڵە کوشەندەیە دوبارە نەکاتەوە.


شاندێکی حکومەتی هەرێمی کوردستان گەیشتە بەغدای پایتەخت و بەوتەی ئەندامێکی شاندەکە لەگەڵ چەند بەرپرسێکی حکومەتی عێراق لەوانە وەزیری نەوت و کاندیدی ڕاسپێردراو بۆ پێکهێنانی حکومەت کۆدەبنەوە، دەشڵێت، دەربارەی پرسی ڕادەستکردنی نەوت و هەروەها کەمکردنەوەی هەناردەى نەوت گفتوگۆ دەکەن.\nخالید شوانی، وەزیری هەرێم بۆ کاروباری بەغدا و سەرۆکی شاندەکەی حکومەتی هەرێم بە ناس کوردی ڕاگەیاند: "کاتژمێر 10:00ی شاندێکی هەرێم گەیشتینە بەغدا، لەگەڵ چەند بەرپرسێکی حکومەت لەوانە وەزیری نەوت و دارایی و هەروەها کاندیدی ڕاسپێردراو بۆ پێکهێنانی حکومەت کۆدەبینەوە".\nوتیشی، گفتوگۆکان تایبەت دەبن بەو دۆخەی ئێستا عێراق و هەرێم تێیدان، بەتایبەتی لەڕووی ئابوری و دابەزینی نرخی نەوت، بۆ ئەوەی چارەسەرێکی هاوبەش بۆ ئەو کێشەیە بدۆزرێتەوە.\nسەرۆکی شاندەکەی هەرێم ئاماژەی بەوەشکرد: "هەروەها گفتوگۆ دەکەین لەبارەی پرسی نەوت و وزە لەنێوان هەردوولا و ڕادەستکردنی 250 هەزار بەرمیل نەوتی ڕۆژانە کە پێشتریش ڕێککەوتووین لەسەری".\nهاوکات لە چەند ڕۆژی ڕابردوودا، سامر غەزبان، وەزیری نەوتی عێراق رایگەیاندبوو، لەچوارچێوەی ڕێککەوتنەکەی ڕێکخراوی ئۆپیک و کەمکردنەوەی هەناردەی نەوت لەلایەن عێراقەوە دەبێت هەرێمی کوردستانیش پابەندی ئەو ڕێککەوتنە بێت و هەناردە کەمبکاتەوە.\nخالید شوانی ئەوەی خستەڕوو، یەکێکی دیکە لە تەوەرەکانی گفتوگۆکان ئەو پرسە دەبێت و هەوڵدەدەن لەگەڵ عێراق بگەنە ڕێککەوتنێکی گونجاو و چارەسەرێک بۆ ئەوە بدۆزنەوە.\nكۆرۆنا گەیشتە نێو کارمەندانى تەندروستى تورکیا و هەزارانیان توشى ڤایرۆسەکە بوون\n2020.04.22 - 23:20


كەسێك ئاینى ئیسلام بە شایستەی پەیڕەو كردن نەزانێت و عەلمانیەت بە باشتر بزانێت حوکمى چیە؟: ماڵپەڕی وەڵامەکان\nبیروباوه‌ڕهەڵوەشێنەرەوەکانى ئیسلامكەسێك ئاینى ئیسلام بە شایستەی پەیڕەو كردن نەزانێت و عەلمانیەت بە باشتر بزانێت حوکمى چیە؟\nكەسێك ئاینى ئیسلام بە شایستەی پەیڕەو كردن نەزانێت و عەلمانیەت بە باشتر بزانێت حوکمى چیە؟\nعەلمانیەت بریتى یە لە دوور خستنەوەی ئاین لە ژیانی نێو كۆمەڵگا و پەیوەندی نێوان تاكەكانی.\nئاشكراشە كەوا ئاین بۆ ئەوە خوا ناردوویەتی چۆنێتی و شێوازی خواپەرستی و پەیوەندی نێوان خوا و بەندەكانی لە لایەك و هەروەها پەیوەندی نێوان بەندەكان لە گەڵ یەكتردا ڕوون بكاتەوە.\nكەوابوو عەلمانیەت باوەڕی بە پەیڕەوكردنی ئاین نى یە لە ژیانی گۆمەڵگادا.\nجا هەر كەسێك باوەڕی وابێت و ئاین بە شایستەی پەیڕەوكردن نەزانێت ئەوا ئەو كەسە كەسێكی بێباوەڕە بە دین و ئاینی خوای گەورە چونكە خوای گەورە فەرموویەتی: [وَمَن يَبْتَغِ غَيْرَ الإِسْلاَمِ دِينًا فَلَن يُقْبَلَ مِنْهُ وَهُوَ فِي الآخِرَةِ مِنَ الْخَاسِرِينَ] [سورة آل عمران: (85)] .\nواتە: هەر كەسێك جگە لە ئیسلام هەر بەرنامەیەكی تر پەیڕەو بكات ئەوا هەرگیز لێی قەبوڵ ناكرێت و ئەو كەسەش لە ڕۆژی دوایدا لە خەسارۆمەندانە.\nئایا حەقیقەت و مەترسیەکانى عەلمانیەت چیە لەسەر کۆمەڵگا؟\nچەند پرسیارێک سەبارەت بە کەسی مورتەد و هەڵگەڕاوە لە ئیسلام ئینكارى کردنى ژیانى دواڕۆژ هەڵوەشێنەرەوەكانی موسڵمان بوون کامانەن؟ واتە چ شتێ بکەین لە بازنەى ئیسلام دەردەچین؟ ئایا ئەكەر كەسێك جنێو بە خودا یان پێغەبەری خودا بدات كافر دەبێت؟ چۆنێتى هەڵسوکەوت و هاوڕێیەتى لەگەڵ کەسێکدا کە جوێن بە دین دەدات\nسەردان: ١,٤٨٨ بەش: هەڵوەشێنەرەوەکانى ئیسلام\nپرسیاری دواترئایا دروستە داواكردن لە پێغەمبەر صلى الله علیه وسلم بۆ هەر مەبەستێك بێت؟پرسیاری پێشترئایا هاتنى محمد مهدی هیچ شتێكى لەسەر هاتووە یان تەنها بۆ سارد كردنەوەى موسڵمانانە؟


مێژوی ئەمڕۆ 22/1 - بنکەی روناکبیریی گەلاوێژ :: Gelawej\nمێژوی ئەمڕۆ Jan 22, 2021\n- لە رۆژى 22/1/1552 والتەر رالى (Walter Raleigh)، شاعیر و نوسەرى ئینگلیزى لە دایکبووە، لە رۆژى ٢٩/10/1618 لە تەمەنى (66) ساڵى بە نەخۆشى لە شارى لەندەن کۆچى دوایى کردووە.\n- لە رۆژى 22/1/1561 فرانسیس بیکۆن (Francis Bacon)، فه‌یله‌سوف و نوسەر ئینگلیزى لە شارى لەندەن لەدایکبووە، لە رۆژى 9/4/1626 له ته‌مه‌نى (65) ساڵى به نه‌خۆشى لە شارى میدلیسکن لە بەریتانیا بە نەخۆشى کۆچى دوایى کرد.\n- لە رۆژى 22/1/1729 ئیفرایم لیسنگ (Gotthold Ephraim Lessing)، فەیلەسوف و شانۆنوس و ره‌خنه‌گرى ئه‌ده‌بى و نوسەرى ئەڵمانى لە شارى كمینز له دایکبووە، له رۆژى 15/2/1781 له ته‌مه‌نى (52) ساڵى له شارى براونشفایگ كۆچى دوایى كردووه.\n- لە رۆژى 22/1/1788 جۆرج گۆردون بایرۆن (George Gordon Byron)، شاعیر و شانۆنوس و وه‌رگێڕ و نوسەرى ئینگلیزى لە شارى لەندەن لە دایکبووە، لە رۆژى 19/4/1824 لە تەمەنى (36) ساڵى بە نەخۆشى لە یۆنان کۆچى دوایى کردووە.\n- لە رۆژى 22/1/ 1849 ئۆگست ستریندبرگ (Johan August Strindberg)، رۆماننوس و شاعیر و شانۆنوس و نیگاركیچش و نوسه‌رى سویدى لە شارى سوید له دایکبووە، له رۆژى 14/5/1912 له ته‌مه‌نى (63) ساڵى به نه‌خۆشى شێرپه‌نجه له شارى سوید كۆچى دوایى كردووه.\n- لە رۆژى 22/1/1891 ئەنتۆنیۆ گرامشى (Antonio Gramsci)، فەیلەسوف و ره‌خنه‌گرى ئه‌ده‌بى و ره‌خنه‌گرى شانۆ و نوسه‌رى ئیتاڵى لە شارى ئه‌لیس له دایکبووە، له رۆژى 27/4/1937 له ته‌مه‌نى (46) ساڵى به نه‌خۆشى له شارى رۆما كۆچى دوایى كردووه.\nله رۆژى 22/1/1892 یو كاتس (Leo Katz)، رۆماننوس و نوسه‌رى نه‌مساوی له شارى سیریت له رۆمانیا له دایكبووه، لە رۆژى 9/8/1954 له ته‌مه‌نى (62) ساڵى له شارى فیینا له نه‌مسا كۆچى دوایى كردووه، به زمانه‌كانی ئه‌ڵمانی و عیبری به‌رهه‌مى بڵاوده‌كرده‌وه.\n- لە رۆژى 22/1/1906 رۆبرت هوارد (Robert Ervin Howard)، رۆماننوس و شاعیر و سیناریۆنوس و نوسه‌رى ئەمەریکى لە دایکبووە، له رۆژى 11/6/1936 له ته‌مه‌نى (30) ساڵى له شارى كروس بلاینس تیرۆكرا.\n- لە رۆژى 22/1/1929 عەتا خەتیب، شاعیر و نوسه‌رى عێراقى له ته‌مه‌نى (43) ساڵى له شارى به‌غداد کۆچى دوایى کردووە، له ساڵى 1886 له شه‌هره‌بان له شارى دیاله له دایكبووه.\n- لە رۆژى 22/1/1931 سام کۆک (Samuel Cook)، گۆرانیبێژى ئەمەریکى لە شارى کلارکس دیل لە ئەمەریکا لە دایکبووە، لە رۆژى 11/12/1964 لە تەمەنى (33) ساڵى بە نەخۆشى لە شارى لوس ئەنجلوس کۆچى دوایى کردووە، لە ساڵى 1949 تاکو ساڵى 1964 بەشدارى لەکارى هونەریدا کردووە.\n- لە رۆژى 22/1/1934 بیل بیکسبى (Bill Bixby)، ئەکتەر و دەرهێنەرى ئەمەریکى لە شارى سان فرانسیسکۆ لە ویلایەتى کالیفۆرنیا لە دایکبووە، لە رۆژى 21/11/1993 لە تەمەنى (59) ساڵى بە نەخۆشى شێرپەنجە لە شارى لوس ئەنجلوس کۆچى دوایى کردووە، لە ساڵى 1961 تاکو ساڵى 1993 بەشدارى لە کارى هونەریدا کردووە.\n- لە رۆژى 22/1/1935 ئەلکسەندەر مین (ئەلکسەندەر فلادیمیرۆفیش مین - Alexander Vladimirovich Men)، نوسەر و فەیلەسوفى روسی لە شارى مۆسکۆ لە دایکبووە، لە رۆژى 9/9/1990 لە تەمەنى (55) ساڵى لە شارى سرغیایف بۆساد کۆچى دوایى کردووە.\n- لە رۆژى 22/1/1974 عەبدولحەمید جودە سحار، رۆماننوس و چیرۆكنوس و سیناریۆنوس و نوسەرى میسرى له ته‌مه‌نى (60) ساڵى له شارى قاهیره کۆچى دوایى کردووە، له رۆژى 25/4/1913 له شارى قاهیره له دایكبووه.\n- لە رۆژى 22/1/1993 کوبۆ ئەبى (Kōbō Abe)، رۆماننوس و شاعیر و شانۆنوس و سیناریۆنوس و وێنه‌گر و نوسه‌رى یابانى له ته‌مه‌نى (68) ساڵى به نه‌خۆشى دڵ له شارى تۆكیۆ کۆچى دوایى کردووە، له رۆژى 7/3/1924 له شارى تۆكیۆ له دایكبووه.\n- لە رۆژى 22/1/2008 هیس لیدجەر (Heath Ledger)، ئەکتەر و دەرهێنەرى ئوستڕالى لە تەمەنى (28) ساڵى بە جەڵتەى دڵ لە شارى نیویۆرک کۆچى دوایى کردووە، لە رۆژى 4/4/1979 لە ئوسترالیا لە دایکبووە.


خاچی سوور: کۆرۆنا پشێوی لە ڕۆژهەڵاتی ناوەڕاستدا دەخولقێنێت\nکۆمیتەی نێودەوڵەتی خاچی سوور ئەمڕۆ پێنج شەممە رایگەیاند تەشەنەکردنی پەتای کۆرۆنا لە سەرانسەری رۆژهەڵاتی ناوەڕاستدا ، هەڕەشە لە ژیانی بە ملیۆنان کەس دەکات ئەوانەی خۆیان لە ئێستادا لە ناوچەکانی شەڕدا بێ‌دەرەتانن و رەنگە پەتاکە پشێوی ئابوری - کۆمەڵایەتیش خۆشبکات. كۆمیتەی خاچی سوور گوتیشی سەپاندنی قەدەغەی هاتوچۆ و داخستنی شارەکان وەک ڕێکاری تەندروستی گشتی بۆ رێگریکردن لە بڵاوبوونەوەی ڤایرۆسی کۆرۆنا لە ئێستادا دابینکردنی بژێوی بۆ زۆرێک لە خانەوادەکان سەختکردوە .\nکۆمیەتی خاچی سووری بنکە لە جنێڤ لە ڕاگەیاندنەکەیدا ئاماژەی کردووە بە سوریا و عێراق و یەمەن و کەرتی غەززە و لوبنان و ئوردن، وە داوای لە دەسەڵاتدرانی ئەم وڵاتانە کرد کە لە ناوچە نائارامەکاندا خۆیان بۆ شیانی بۆ هەژانێکی ئابوری- کۆمەڵایەتی دوای پەتاکە ئامادەبکەن.\nلەو بارەیەوە " فابریزۆ کاربۆن" بەڕیوەبەری کۆمیتەی خاچی سووری نێودەوڵەتی بۆ رۆژهەڵاتی ناوەڕاست گوتی؛ هەرێمی رۆژهەڵاتی ناوەڕاست لە ئەمڕۆدا رووبەڕوی دوو هەڕەشە دەبێتەوە ، یەکەمیان شیانی تەشەنەکردنی بەرفراوانی ڤایرۆسەکە لە ناوچەکانی شەڕدا و هەروەها پشێوی ئابوری-کۆمەڵایەتی. بەڵام رێکخراوی خاچی سوور ئاماژەی بە وڵاتی ئێران نەدا کە تەشەنەکردنی ڤایرۆسی کۆرۆنا تێدا زۆرترینی تۆمارکردووە. خانمە وتەبێژێکە گوتی ئەوان هاوکاری کۆمەڵەی خاچی سووری ئێرانی دەکەن.\nکۆمیتەی خاچی سووری نێودەوڵەتی گوتی بە ملیۆنان کەس لە ئێستادا لە نێو ئەو وڵاتانەی رۆژهەڵاتی ناوەڕاست دووچاری شەڕ بوونەتەوە و خزمەتگوزاری تەندروستی و خۆراک و ئاو و کارەبایان نیـیە. هاوکات کۆمیتەی ناوبراو گوتیشی ئەوان کەرەستەی پاک‌وخاوێنی راگرتن و خۆپارێزیان بۆ بەندیخانە ناوەندیەکان لە سوریا دابینکردوە، واتە ئەو بەندیخانانەی لەلایەن وەزارەتی ناوخۆی سوریاوە بەڕیوەدەبرێن.


ڕێبوار حه‌مه‌د: چاوه‌ڕێمان نه‌ده‌كرد له سیناریۆی هێرشكردنه سه‌ر كه‌ناڵی ڕووداو كۆمه‌ڵ تێوه بگلێنن\nڕێبوار حه‌مه‌د وته‌بێژی فه‌رمی كۆمه‌ڵی ئیسلامی له‌م وتووێژه‌دا له‌گه‌ڵ به‌شی كوردی ده‌نگی ئه‌مەریكا له‌باره‌ی ده‌ستگیركردنی دوو به‌رپرسیانه‌وه له لایه‌ن ئه‌نجومه‌نی ئاسایشه‌وه به تۆمه‌تی ئه‌نجامدانی هێرشه‌كه‌ی سه‌ر كه‌ناڵی ڕووداو ده‌دوێت.\nڕێبوار حه‌مه‌د ده‌ستگیركردنی دوو كادیره‌كه‌یان به فشاری سیاسی بۆ سه‌ر حیزبه‌كه‌ی ناوده‌بات و وه‌ک خۆی ده‌ڵێت به هۆی هه‌ڵوێستی كۆمه‌ڵی ئیسلامیه‌وه‌یه له‌سه‌ر باباته سیاسیه‌كان به‌تایبه‌ت پرسی سه‌رۆكایه‌تی هه‌رێم.\nوته‌بێژی كۆمه‌ڵی ئیسلامی هێرشكردنه سه‌ر كه‌ناڵی ڕووداو به سیناریۆ ناو ده‌بات و ده‌شڵێت "چاوه‌ڕێمان نه‌ده‌كرد له سیانریۆیه‌كی وا ناته‌ندروسته‌وه تێوه بگلێین هه‌رچێنده ده‌مێكه ته‌نگیان پێهه‌ڵچنیوین له‌سه‌ر هه‌ڵوێسته سیاسیه‌كانمان".\nهه‌روه‌ها گوتیشی "به‌داخه‌وه نه‌ده‌بوایە كه‌ناڵی ڕووداو ئەم سیناریۆیه‌ی قبووڵ بكردایه و ئێمه سكاڵامان له‌سه‌ر ئاسایشی هه‌ولێر هەیە".\nڕێبوار حه‌مه‌د وته‌بێژی فه‌رمی كۆمه‌ڵی ئیسلامی جه‌ختی له‌وه كرده‌وه عه‌لی باپیر ئه‌میری كۆمه‌ڵی ئیسلامی و حیزبه‌كه‌ی به‌رده‌وامن له‌سه‌ر هه‌ڵوێسته سیاسیه‌كانی خۆیان.\nدەقی وتووێژەکەی ژیار محەمەد لەگەڵ وتەبێژی فەرمی کۆمەڵی ئیسلامی.


ڕوونكردنەوەیەك لە ئاژانسی پاراستن و زانیاری\nسۆران عومەر ئەندام پەرلەمانی كۆمەڵی ئیسلامی لە نووسینێكی خۆی كە لە چەند دەزگەیەكی ڕاگەیاندنیشدا بڵاوكراوەتەوە كۆمەڵێك تۆمەتی بێبنەمای ئاراستەی ئاژانسی پاراستن و دەزگە ئەمنییەكانی هەرێم كردووە. ئەو دەزگەیانەی شەو و ڕۆژ ماندوونەناسانە كوردستانیان لە هەڕەشەی تیرۆریستان پاراستووە و شەهید و قوربانی لەو پێناوە داوە.\nجێگەی سەرسووڕمانە ئەندام پەرلەمانێك دەزگەیەكی فەرمیی حكوومەتی هەرێم بە مەترسیدار بزانێت و بڕیاری ناڕەوا و پێشوەختەی لەسەر بدات. لەوەیش سەیرتر ئەوەیە بانگەشەی ئەوە دەكات كە ئاگاداری پیلانە. پرسیار ئەوەیە چۆن ئاگادارە و كێ ئاگاداری كردووەتەوە؟ لە كوێوە ئەم تۆمەتە هەڵبەستراوانەی هێناون؟ ئایا تێوەگلاندنی ناوی دەزگا ئەمنییەکان بە کێشە سیاسییەکان خزمەت بە کێ دەکات و لە بەرژەوەندیی ئەجندای سیاسی کام لایەندایە؟.\nخەڵكی شەرەفمەندی كوردستان زۆر باش دەزانن كە قسەی بێبنەمای لەمشێوەیە چ ئامانجێكی لە پشتە. سۆران عومەر و هاوشێوەكانیشی چاك دەزانن كێ چیی كردووە و كێ لە چییەوە تێوەگڵاوە و ئەم قسانەیش ترس و گومانە لە رابردووی کۆن و تازەیان و دەیانەوێ بە دروستكردنی گومان و دڕدۆنگی واڵابوونی دەستی خۆیان پەردەپۆش بكەن. ئەم پەرلەمانتارە ساڵانێک دۆستێکی نزیکی کەسانی توندڕۆ بووە و ئێستا لە سایەی ئەو کەشەی بە خوێنی شەهیدانی پێشمەرگە و دەزگا ئەمنییەکان هاتۆتە ئاراوە ئازادانە کار و چالاکییە سیاسییەکانی خۆی بەرێوە دەبات، هەرچەندە جێگەی سەرسورمانمانە کە کەسێک بە پاشخانێکی هزری و سیاسیی لەوجۆرە بەرپرسیاریەتی لێژنەی مافی مرۆڤی پەرلەمان وەرگرێت!.\nئەگەر ئەم پەرلەمانتارە لە تۆمەتبەخشینەوەكانی پاشگەز نەبێتەوە و بەردەوام بێت لە لەكەداركردنی دەزگە ئەمنییەكان ئەوە ناچار دەبین بۆ دەركەوتنی ڕاستییەكان پەنا بۆ رێکارە یاساییەکان ببەین و یاساش لە سەرووی هەموو کەس و لایەنێکە.\nئاژانسی پاراستن و زانیاری


سمینی سووچێکی هەڵڵای ماڵی خاڵم – کوردستان و کورد\nسمینی سووچێکی هەڵڵای ماڵی خاڵم\nدارسمەی موخلیستان دوای ئەوەی خووی کەوتە سەر زمانی کوردی و کەیفی پێی هات، وەک زەڕە زمانزانەکان و بەشی بەرچاو و هەراوی ڕۆژنامەنووسانی گەنجی کورد زۆر شتی لێ تێکەڵ بوو. بەڵێ ئێستا من زۆر وشە و ڕێکوەند لە زمانی دەرودراوسێی کورداندا دەبیسم و لە هێنانەوە و دانانی هاوتا کوردییەکەیاندا دەمێنمەوە.\nئێمە له‌گەڵ برایانی فارس و تورک و عەڕەب دراوسێین. دیارە نزیکەی سەد ساڵێک دەبێ ئێمە واتا کوردەکان، منی دارسمەش ئەوەندە لە دارستانی کوردان دارم کوتاوە و ڕزق و ڕۆزیی بچووکانم لێ کۆ کردووەتەوە، وەک ئەوان خۆم بە کورد دەزانم.\nبەڵی ئێمە خۆمان دەگەڵ ئەو دراوسێیانە بە برا دەزانین، بەڵام ئەوان بە برا بچووکیشمان نازانن و ئێمەش ناچارین پێیان بڵێین خاڵە. هیچ مەبەستیشم ئەمە نییە کورد بە حەریفی دایکی دەڵێت خاڵە. ماڵی خاڵە فارسەکانمان ڕۆژ بە ڕۆژ شتی سەیر و سەمەرەتریان لێوە دەردەکەوێ.\nبا جارێ درێژ‌دادڕی نەکەم و بچمەوە سەر ئەو وشەیەی لە سەرەتای ئەم بەسەرهاتەدا دەمهەویست هاوتا کوردییەکەی بدۆزمەوە. فارسەکان دوای ئەوەی لە سایەی بندەست کردنی گەلانی دراوسێ کەوتنە ژیانی خۆش و ئاسوودەوە، بەشێکی زۆریان لە جیات خانووی چەند نهۆم و باڵەخانەی قەسرئاسا، ڕوویان کردە خەوتن لە نێو ئەو مقەبا گەورە و بچووکانەی لەملاو ئەولا فڕێ دەدرێن. خۆیان ناوی ئەو کەسە بێ ماڵ‌وحاڵانەیان ناوە “کارتۆن‌خاب” واتە ئەوانەی لە کارتۆندا دەخەون.\nزۆر جار نووسەرانی کورد دەڵێن ئێمە چونکە ژیانمان لە دەریاکان دوورە، وشەی وامان کەمە پێوەندییان بە دەریاوە هەبێت. جا بۆ کارتۆن‌خابیش هەر وایە. ڕاستە ڕۆژانە بە دەیان تۆن کارتۆنی شتومەک لە کوردستان کۆدەکرێنەوە و بۆ نوێکردنەوە یان “ریسایکلین” دەبرێنەوە کارگە و کارخانەکان، بەڵام جارێ لە کوردستان ئەوەندەی لە دەریا دوورین لە خەوتنی نێو کارتۆنیش بە دوورین.\nئەم هەموو شێر و ڕێویەم بۆ ئەوە هێنایەوە کە باسی شتێکی سەیر و سەمەرەتان بۆ بکەم.\nئەم ڕۆژانە لە هەواڵە فارسییەکاندا بیستمان و خوێندمانەوە کە بەرپرسێکی وەزارەتی بازرگانیی ئێران داوای کردوە کارتۆن‌خاب یان کارتۆن‌خەوە هەناردە کارەکان ناویان بڵاو بکرێتەوە.\nغولامحوسێن شافعی، سەرۆکی ژووری بازرگانیی ئێران چەند ڕۆژ لەمەوبەر لە نامەیەکدا بۆ سەرۆکی گشتیی بانکی نێوەندیی ئێران داوای کردوە ناوی ئەم کارتۆن‌خەوانە بڵاو بکرێتەوە کە کاڵایەکی زۆریان هەناردەی دەرەوە کردوە. شافعی داوای کردوە ناوی ئەو بازرگانانە بڵاو بکرێتەوە کە حەوت میلیارد دۆلار سەرمایەی بابەتی هەناردە کراوی کاڵا بۆ درەوەی وڵاتیان نەگەڕاندۆتەوە نێوخۆی ئێران.\nسەرۆکی ژووری بازرگانی ئێران گوتوویەتی: ٢٥٠ هەناردەکاری سەرپێچیکار کە ٧٠ کەسیان کارتۆن‌خەون بە دەسەڵاتی دادوەری ناسێنراون.\nسەرۆکی بانکی نێوەندیی ئێران پێشترێ فەرمووبووی لە سەرەتای هاوینی ئەمساڵەوە هەناردەکاران بە ناوی کەسانی کارتۆن‌خەوەوە کاڵایان هەناردە کردوە و پارەکەیان بۆ ئێران نەگەڕاندۆتەوە.\nکورد گوتەنی: “بە کەر ناوەستین، ڕەپە ڕەپە لە کورتانی”. منیش با لە چەپەکانی لای خۆمان وەرسووڕێم و بکەومە گیانی ئەوان. کاک میرزا ناسر هیمەتی سەرۆکی بانکی نێوەندیی ئێران کە بڕیار بوو چەند ڕۆژ لەمەوبەر واز لە پۆستەکەی بهێنێ و ناچارە بۆ وەڵامدانەوەی گران کردنی دۆلار و دابەزاندنی بایەخی پارەی ئێران سەری لە هەموو دەر و دیوارێک بکوتێ، خەریکە بە ناوی جۆراوجۆروەوە شتەکەی لە ملی خۆی دادەماڵێ.\nلەم کات و ساتەدا هیچ بە‌دوور نییە هاوڕێ کوردە چەپەکان کە بەردەوام چاویان لە جیرانە براگەورەکانمانە، بیر لە کارتۆن‌خەوەکانی تاران بکەنەوە و دیسان هاوار بکەن “زەحمەت‌کێشانی جیهان یەک گرن” و بۆ بەرگری کردن لە کارتۆن خەوە سەرما لێدراوەکانی تاران و دۆخی هەژارانەیان پاساو بهێننەوە.\nئەو کاتەی برایانی کرێکاری کارەگەی گەورەی ئاسن‌تاواندنەوەی موبارەکەی ئسیفەهان بە کۆمەڵ دەبوون بە بەسیج و دەهاتن دەستان بە کوشت‌وبڕی خەڵک دەکرد و بەر لە هەموو شتێک چەپەکانی خۆمانیان دەدایە بەر ڕێژنەی گوللـه، ئەم چەپانەی خۆمان دەیانگوت: “زەحمەت‌کێشانی جیهان یەک گرن.”\nمن ئەگەر باڵندەیەکی بچووک نەبوایەم و دەسەڵاتی مرۆڤم بوایە، دەمگوت، خۆزگە ماڵی خاڵم بە هەموو شتێکەوە وێران دەبوو. “برین لە خۆم نەبێت، وا دەزانم لە جەواڵی کایە.”


پرتەو - ویکیپیدیا، ئینسایکڵۆپیدیای ئازاد\nپرتەو یان پرتەوی ھەکاری (١٧٥٦ – ١٨٢٥) شاعیرێکی باکووری کوردستانە.\n٢ ڕوخسار و ناوەڕۆکی شیعرەکانی\n٣ شیعری پرتەو\n٤ نموونەی شیعر\nناوی مستەفا بەگی کوڕی عەبدوڵڵا بەگی کوڕی محەممەد کوڕی ئێزدین شێرە، ناسناوی «پرتەوی ھەکاری» یان «شاپرتەوی ھەکاری» بۆ خۆی داناوە، بە بنەماڵە لە میرانی ناوچەی ھەکارییە. لە کتێبی شەرەفنامەدا ناوی بنەماڵەو باپیرانی پرتەو ھاتووە. لە ساڵی ١٧٥٦ لە ناوچەی ھەکاری لەدایکبووە. زانیاریی تەواو لە بارەی ژیان و مردنی نەزانراوە بەڵام دەرکەوتووە کە لە ساڵی ١٨٢٥ کۆچی دوایی کردووە. ناوچەی ھەکاری وەک ناوەندێکی ڕۆشنبیریی دەوڵەمەند کاریگەری ھەبووە بۆ خەمڵاندنی چێژ و خەیاڵی پرتەو. پرتەو شیعرەکانی بە شێوەزاری کرمانجی سەروو نووسیون.\nڕوخسار و ناوەڕۆکی شیعرەکانی[دەستکاری]\nلە ڕووی ڕوخسارەوە، شیعرەکانی لە غەزەل و قەسیدە پێکھاتووە، جگە لەمانەش کۆمەڵێک چوارین و چێنجین و موستەزادی ھەیە. لەڕووی ناوەڕۆکەوەش، موناجات و ستایشی پێغەمبەر و دڵداری و وەسفی خۆشەویستی و سروشت، ھەموو لایەنێکی شیعرەکانی گرتۆتەوە.\nئەو بڕە شیعرەی پرتەوی شاعیر لە ناوەڕاستی سەدەی بیستەم دۆزراوەتەوە، دەستنووسەکە لە ساڵی (١٢٢١ک/١٨٠٦ز) ڕەنووس کراوە. مامۆستا تۆفیق وەھبی ڕۆڵی دیاری ھەبوو لە ناساندنی ئەم شاعیرە بە نەتەوەی کورد، وابوو لەسەر لاپەڕەکانی ڕۆژنامەی دەنگی گێتی تازە لە بەغدا (١٩٤٣–١٩٤٧) چەند غەزەل و قەسیدەیەکی شاعیری بڵاوکردەوە.\nئیرۆکە م تالیع سەحەرێ دلبەری سەلما مەشیا ب خرامان\nمەستانە وەش، کە چ کولەھ و قامەتی ڕەعنا شەنگا شەبی ڕیحان\nئەڤ شیوە و ئەڤ عیشوە و ئەڤ ناز و نەزاکەت ئەسلن من نەدی بوون\nیا ڕەب ژ ھەمی دەرد و بەڵا و ئافاتی دنیا حافز کو ب یەزدان\n^ مێژووی ئەدەبی کوردی، بەرگی دووەم، لاپەڕەکانی ٤١١ تا ٤٢٣، مارف خەزنەدار، دەزگای چاپ و بڵاوکردنەوەی ئاراس، ھەولێر: ٢٠٠٢.\nمێژووی ئەدەبی کوردی، بەرگی دووەم، لاپەڕەکانی ٤١١ تا ٤٢٣، مارف خەزنەدار، دەزگای چاپ و بڵاوکردنەوەی ئاراس، ھەولێر: ٢٠٠٢.\nپەرتووکی «زمان و ئەدەبی کوردی»، چاپی حەفتەم - ٢٠١٢، بۆ پۆلی دوازدیەمی ئامادەیی «وەزارەتی پەروەردەی ھەرێمی کوردستان».\nوەرگیراو لە «https://ckb.wikipedia.org/w/index.php?title=پرتەو&oldid=897215»\nئەم پەڕەیە دواجار لە ١١:٠٤ی ١ی شوباتی ٢٠٢٢ نوێ کراوەتەوە.


ڕه‌خنه ڕاشكاوییه.. به‌ختیار محه‌مه‌د  – Dengekan\nbyBaxtyar Muhamad\tJanuary 14, 2022\tGeneral, Literature\nله ڕه‌خنه‌دا ڕاستیی هه‌یه. به واتای ڕاستیی به ڕاشكاویی خۆی نیشان ده‌دا. ڕه‌خنه ئه‌گه‌ر بوێر بێ، خاترانه‌ی تێدا نییه، چونكه ئامانجی ده‌رخستنی ڕاستییه‌كانه. ڕه‌خنه به ڕه‌هایی بڕوای به پۆپۆلیزم نییه و به ته‌واویی دژیه‌تی. (1)\nڕه‌خنه ته‌حلیل نییه، گوتنی ڕاسته‌وخۆی ڕاستییه‌كانه: ته‌حلیل ڕاڤه ده‌كا و شی ده‌كاته‌وه، واته به ناڕاسته‌وخۆ بۆ ده‌رخستنی ڕاستییه‌كان ده‌چێ، وه‌لێ ڕه‌خنه ڕاسته‌وخۆ شت ده‌دركێنێ. لێره‌وه ڕه‌خنه ده‌ست بۆ هه‌موو بوارێك ده‌با: دین، سیاسه‌ت، سێكس، كۆمه‌ڵگه… تاد. له‌مه‌وه گه‌وره‌ترین كێشه له كۆمه‌ڵگه‌دا، ڕه‌خنه دروستی ده‌كا. (2)\nڕه‌خنه هه‌میشه شۆكی تێدایه. ڕه‌خنه ته‌قینه‌وه‌یه له بێده‌نگیدا. ئه‌وانه‌ی پۆپۆلیست و خاترجه‌من (ناڵێم به‌رژه‌وه‌ندخواز)، ناتوانن ڕه‌خنه بگرن و ناتوانن ڕه‌خنه‌گر بن. ڕه‌خنه خۆی شه‌ڕه: شه‌ڕێكی قورس و دژوار و ترسناك. جا ئه‌م ڕه‌خنه‌یه له هه‌ر ئاست و بوارێكدا بێ. بێ گومان ڕه‌خنه‌ی هه‌موو ئاسته‌كان وه‌ك یه‌ك نین: ڕه‌خنه‌ی سیاسی و ڕه‌خنه‌ی ئایینیی قورسترین و ترسناكترین بواری ڕه‌خنه‌ن. له‌مه‌وه ڕه‌خنه‌ی ڕاشكاوی عه‌قڵانیی، له هه‌ناوی خۆیدا تۆوی گۆڕانكاری زۆری هه‌ڵگرتووه؛ به واتای تۆوی پره‌نسیپی ئه‌م گۆڕانكارییه. هیچ گۆرانكارییه‌ك به بێ ڕه‌خنه نابێ. شارستانه‌تی مه‌زنی ئه‌مڕۆی ئه‌وروپا، ڕه‌خنه دروستی كردووه: ڕه‌خنه له ئایین و له ده‌سه‌ڵات. به واتای ڕه‌خنه له ده‌سه‌ڵاتی ئایین و له ده‌سه‌ڵاتی سیاسی. هه‌تا ڕه‌خنه له‌م بوارانه‌دا سه‌ركه‌وتوو نه‌بوو، له بواره‌كانی دیكه‌ش (ئه‌ده‌ب، زانست، فه‌لسه‌فه، هونه‌ر…) سه‌ركه‌وتوو نه‌بوو. واته ده‌روازه‌ی سه‌ركه‌وتنی هه‌موو ڕه‌خنه‌یه‌ك، ڕه‌خنه‌ی سیاسی و ڕه‌خنه‌ی ئایینییه. شه‌ڕی یه‌كه‌می زانست له سه‌رده‌می ڕێنیسانسدا له‌گه‌ڵ ئایین (ده‌سه‌ڵاتی ڕه‌های پاپا و كه‌نیسه) و ده‌سه‌ڵاته سیاسییه‌كانی هاوپه‌یمانی بوو.\nئێستاش له دنیای ئێمه‌دا، تا ڕه‌خنه ببێته به‌رنامه و ڕێبازی ژیانی سیاسی و كۆمه‌ڵایه‌تی و ڕۆشنبیرییمان، ده‌بێ ڕه‌خنه له ده‌سه‌ڵاتی سیاسی و له گوتاری باوی ده‌سه‌ڵاتی ئایین بگیرێ و ده‌ست پێ بكا. ڕه‌خنه ده‌بێ هه‌موو شته (دیارده) چه‌قبه‌ستووه‌كان تێك بشكێنێ، هه‌ڵبه‌ت بێ ڕه‌حمانه ده‌بێ ئه‌م كاره بكا. ڕاستییه‌كه‌ی سه‌ره‌تای دنیایه‌كی نوێ، ژانی ڕه‌خنه به‌رهه‌می ده‌هێنێ؛ تا ڕه‌خنه نه‌بێ، هیچ شتێكی نوێش له دایك نابێ. كه‌واته ڕه‌خنه ده‌بێ مه‌بده‌ئی هه‌موو شتێكمان بێ له ژیاندا: هه‌ر له ڕه‌فتاری ژیانی كۆمه‌ڵایه‌تییمانه‌وه بگره، تا ده‌گاته ژیانی ساسی و شه‌خسی و ئه‌ده‌بی و ڕۆشنبیرییمان…\n1- ئێمه لێره باسی پره‌نسیپی ڕه‌خنه ده‌كه‌ین، نه‌ك ڕێبازی ڕه‌خنه. واته چه‌مكی وه‌زیفه‌ی ڕه‌خنه به شێوه گشتییه‌كه‌ی.\n2- به‌ڵێ ئێمه ڕه‌خنه‌ی شیكاریی و ته‌ئویلییمان هه‌یه، به‌ڵام ئه‌م جۆره ڕه‌خنانه ڕاسته‌وخۆ نین، به‌ڵكو له ڕێگه‌ی ته‌ئویل و شیكردنه‌وه‌وه (واته به ناڕاسته‌وخۆ و جۆرێك له په‌ناوپه‌سێو) خۆیان به‌ده‌رده‌خه‌ن. ڕه‌خنه‌ی ڕاسته‌وخۆ ئه‌وه‌یه، كه ڕاسته‌وخۆ په‌نجه له‌سه‌ر شته‌كان (ڕاستییه‌كان) داده‌نێ. ئه‌مه زیاتر له ڕه‌خنه‌ی سیاسی و ئایدیۆلۆژیی و ئایینییدا به‌ده‌رده‌كه‌وێ. ئه‌م جۆره ڕه‌خنه‌یه جۆرێك له تو‌ندوتیژیی تێدایه و زۆربه‌ی جاریش نائه‌كادیمانه‌یه و له ده‌ره‌وه‌ی ده‌زگا فه‌رمییه ئه‌كادیمییه‌كاندایه. ده‌شێ بڵێین ڕه‌خنه‌ی ته‌حلیلیی و ته‌ئویلیی پتر ڕه‌خنه‌ی فیكریین، به‌ڵام ڕه‌خنه‌ی ڕاسته‌وخۆ ڕه‌خنه‌یه‌كی ئایدیۆلۆژیی و ئه‌خلاقییه.\nبه‌ختیار محه‌مه‌د \nPrevious سەرۆک وەزیرانی بەریتانیا لەسەر درۆکانی لە پەرلەماندا داوای دەستلەکار کێشانەوەی لێدەکرێت.. نوری بەشیر\nNext چەمکی (دەردەکورد) لە ڕۆمانی (میرنامە)ی جان دۆستدا.. گۆران سەباح\nبەردەڵان.. شیعر/ کاوە عوسمان عومەر\nدیاردەی قاچاخچێتی حزبە دەسەڵاتدارەکان و یاریکردن بە ژیان و سەلامەتی خەڵکەوە.. عوسمان حاجی مارف\nكام باڵی پارتی دژایه‌تی پارتی كریكارانی كوردستان ئه‌كات؟ … ئه‌حمه‌د ره‌جه‌ب\nکوێرەرێی خەیاڵ … شوان عەباس بەدری


پرسه‌گێڕان له عێراق ته‌رمی قوربانیانی ڕووداوه‌كانی ڕۆژی سێ شه‌ممه به شه‌قامه‌كاندا گێڕاوه - 2004-03-03\nپرسه گێڕان له كه‌ربه‌لا تابوتی به ده‌هان خه‌ڵك له قوربانیانی رووداوه‌كه‌ی دوێنێ سێ شه‌ممه‌یان له شه‌قامه‌كانی شاردا گێڕاوه. زۆربه‌ی به جلی ده‌ستوری ره‌شه‌وه و قوربانیه‌كان به ئاڵای عێراق به چه‌پكه گوڵ داپۆشیبوو.\nوا چاو‌ه‌ڕوان ده‌كرێ ئه‌ندامانای ئه‌نجومه‌نی فه‌رمانڕه‌وایه‌تی عێراق به‌شداری له پرسه‌که و ماته‌مینیه‌كه‌دا بكه‌ن له كه‌ربه‌لا. له به‌غدا سه‌ر له به‌یانی پرسه گێڕان له له كاتی پرسه‌كه‌یاندا خوپیشاندانیان كردووه له دژی ئه‌مریكا.\nكاربه‌ده‌ستانی هێزی هاوپه‌یمانان به ڕێبه‌رایه‌تی ئه‌مریكا ده‌ڵێن به لایه‌نی كه‌م 15 كه‌س ده‌ست گیر كراون به گومان لێكردنیان له رووداوی ته‌قینه‌وه‌كه. ئه‌نجومه‌نی فه‌رمانڕه‌وایه‌تی عێراق پرسه‌ی بۆ ماوه‌ی 3 ڕۆژیان ڕاگه‌یاندووه هه‌روه‌ها ئیمزای ده‌ستوره‌كه‌یان دواخستوه.\nڕێبه‌ره‌كانی شیعه و سونی و كورده‌كان داوای یه‌كێتی رێزه‌كانی گه‌لی عێراقیان كردووه و ده‌ڵێت هێرشه تیرۆریستیه‌كان ڕێگه ناگرێت له گواستنه‌وه‌ی ده‌سه‌ڵات له هێزی هاوپه‌یمانانه‌وه بۆ حكومه‌تێكی عێراقی كه بڕیاره له مانگی شه‌شدا بكرێت.


15:07 - 10 رەزبەر 2717\nکوردستان میدیا: بەشێک لە میلیشیاکانی سەر بە ڕێژیمی تاران هەڕەشەی هێرش کردنە سەر هەرێمی کوردستان دەکەن.\nماڵپەڕی ئەلعەرەبیە لە هەواڵێکدا ئاشکرای کردووە؛ قەیس ئەلخەزعەلی سەرکردەی تاقمی عەسائێبی ئەهلی حەق سەر بە حەشدی شەعبی درووست‌کراوی دەستی ڕێژیمی تاران لە یەکەم دژکردەوە بەرامبەر بە ڕێفراندۆمی سەربەخۆیی باشوری کوردستان هەڕەشەی شەڕ لەدژی کوردستانی کردووە.\nبەپێی ئەم ڕاپۆرتە خەزعەلی ڕێکەوتی ٣٠ی سیپتامبر لە کۆڕێکی ماتەمینی لە شاری نەجەف وتوویەتی: ئێمە دەتوانین ئەو ناوچانەی کە هەرێمی کوردستان داگیری کردووە لە ماوەی مانگێکدا وەری بگرینەوە.\nناوبراو وتوویەتی: دەبێ هەموو چاڵە نەوتییەکان و ئەو ڕێڕەوانەی کە هەنووکە لەبەردەستی کوردەکانە لێیان وەربگیرێتەوە و بە زۆری چەک لەگەڵیان بجوڵینەوە؛ ئەوانە جیایی‌خوازن و دەبێ لەنێو بچن.\nوتوویشیەتی: ئەم گشتپرسییە بەپێچەوانەی دەستوورە و سیستمی پارلمانیش لە عێراقدا شکستی خواردووە.\nئەم ئاخوندەی سەر بە ڕێژیمی تاران پێشتریش وتبووی: ئەگەر بە فەرمی پرسی سەربەخۆیی ڕابگەیەندرێت ئەوا ئێمە وەک ناوچە داگیرکراو سەیری دەکەین.\nکۆماری ئیسلامی وەک سەرەکی‌ترین دوژمنی گەلی کورد بەردەوام لە ساڵانی ڕابردووشدا هەولی داوە لەڕێگەی دەست‌وپێوەندییەکانییەوە لە عێراق و کوردستان کێشە و سەرئێشە بۆ گەلی کورد لەم پارچەی کوردستان ساز بکات.\nلە دانیشتنی رۆژی شەممە ڕێکەوتی ٣٠ی سێپتامبری ٢٠١٧ی پەرلەمانی کوردستاندا مەسعود بارزانی، فەرماندەی گشتیی هێزە چەکدارەکانی هەرێمی کوردستان سەرپشک کرا بۆ پاراستنی ئەو ناوچانەی هەڕەشەیان لەسەرە.\nهەر لەم پێوەندییەدا حەسەن نەسروڵڵا، سەرۆکی گشتیی ڕێکخراوی تێرۆریستی حیزبوڵڵای لوبنان کە لەژێر کاریگەرییەکانی ڕێژیمی تاراندا چالاکی دەکات لە گوتارێکدا باسی گشتپرسی و سەربەخۆیی کوردستانی کردووە و رایگەیاندووە: ئەمە پڕۆژەیەکی ئامریکایی - ئیسرائیلییە و بۆ دووبارە دابەشکردنەوەی ناوچەکەیە.\nدەشڵێت: ئەمە تەنیا هەڕەشە نییە بۆ سەر عێراق، بەڵکو هەڕەشەیە بۆ سەر ئێران، تورکیا، سووریا و تەواوی وڵاتانی ناوچەکە، دەرگا بۆ دابەشبوون و دابەشبوونی زیاتر دەکاتەوە.\nکۆی ئەم باس و خواستانەی لق‌وپۆپەکانی ڕێژیمی دژی گەلی تاران دەرخەری ئەو ڕاستییەن کە کۆماری ئیسلامی لە داهاتووی نادیاری خۆی دەترسێت و هەموو پەلەقاژەیەک دەخاتە گەر تاکوو سەربەخۆیی باشوری کوردستان نەگەیەتە ئامانج.


پەروەردەکردنی منداڵان بە بەرپرسیارێتی\nهاووڵاتان » منداڵان\nTuesday, 03.02.2021, 9:59\nپەروەردەکـردنی منـداڵانی کوردمـان بە پوخـتی و بە دروستی، ئەرکـێکی زۆر پیـرۆز و گرنگە، بەرپـرسیارێتییەکی گەورە و هەستیار و چارەنـووسسازە. چونکە ئەم منداڵانەی ئەمڕۆمـان، هـیوای داهـاتووی کوردسـتانن. ئەمـانن دەبن بە بەرپـرس و کاربەدەست و جـڵەوی بەڕێـوەبـردنی هەمـوو کـاروبار و دەسەڵات و بەرپـرسـیارێتییەکی کوردسـتانی نیشتمانی شیرینمان دەگـرنە دەسـت و بەڕیـوەیـان دەبـەن.\nلەم روانگەیەوە، پێویستە دایکان و باوکان و مامۆستایان و نووسەران و هونەرمەندان و میدیاکان، هەموو هیواخوازێکی داهاتوویەکی شیاوتر و گەشتر بۆ کورد و کوردستان. ئەوە بزانن کە ئەرکێکی پیرۆز و بەرپرسیارێتییەکی گرنگیان لە ئەستۆدایە، لە فێرکردن و راهـێنان و ئاراستەکـردنی دروسـتی منـداڵە چـاوگەشەکـانی ئەمڕۆمـان، بـە ئاراسـتەی هاوبەستەبـوون بۆ کورد و کوردستان و بۆ هـێنانەدی هـیوا و ئامانجەکـانی گەلەکەمـان. کە لە سایەی پەروەردەکردنی راست و دروستی منداڵانی ئەمڕۆماندا دێنەدی. نەوەیەکی متمـانەبـەخـۆ و گەشبـینی کـورد پێبگەیەنـین، کە بتوانـن بەرپـرسـیارێتی هـەڵـبگـرن.\nفـێرکردن و راهـێنان و روانـدن و گەشەکـردنی هەستی بەرپـرسیارێـتی لە منـداڵاندا، لە شـەو و رۆژێکـدا نایەنـەدی، بەڵکو کارێـکە پێویستی بە خۆڕاگـری و سنگـفـراوانی و پشـوودرێـژی هـەیە، هـەنـگـاو بە هـەنـگـاو و لە ئـاسـانەوە بـۆ گـران دەست پێـدەکـا.\nهەموومان دەمانـەوێت، هـەر لە منداڵـییەوە منـداڵەکانمان بە بەرپـرسیارێتی پـەروەردە بکەین و رایان بهێنین. تا گەورەشبن بتوانن بەرپرسیارێتی هەڵبگرن. پێویستە ئەوەش بزانین، کە هـەڵگرتنی بەرپرسیارێتی، گرنگترین بنەمایە لە کۆی سێکتەرەکانی ژیانـدا. بەرپـرسیارێتیش بەبێ سەربـەستی و ئـازادی نابێـت. بۆیە پێـویستە منـداڵان ئازادبـن و سەرپشکـبن لە داواکارییەکانیان و هەڵگرتنی بەرپـرسیارێتی هەڵبژێـراویان. منـداڵان بە سـروشتی حـەز بە هـاوکاری و بەرپـرسـیارێتی دەکەن، شادییان پێـدەبەخـشن. دەکرێش هەموو هەڵـبژاردەکانیانمان بە دڵ نەبێ، بەڵام پێویستە خۆمان بە بەرپـرسیار بزانین و یارمەتییان بـدەین و پشتیان بگـرین. بۆ پێشخستنی بەهـرەکانیان بە درێـژایی ژیـانیـان.\nچـۆن منداڵانمان فـێربکەین و بە هەڵگـرتنی بەرپرسیارێتی پەروەردەیان بکەین و رایان بهێنین؟ بە کورتی و چـڕوپـڕی، لەم خاڵانەدا را و بۆچوونەکانی خۆمان دیاری دەکەین:\n١١ـ ١پێویستە بەپێی تەمەن و توانا و ئارەزوو، بەپـێی نەخـشەیەکی پێشوەخـت داڕێـژرا و خشتەیەکی کاتی، ئەرکەکان و بەرپرسیارێتی لە لایەن خێزانەوە بەسەر منداڵاندا دابەش بکـرێن. بۆ نموونە رێخستنی خوانی نانخواردنی نیوەڕۆ و یا ئێواران: منـداڵی بچـووک کـلێنکس دابنێ، لەو گەورەتر دانانی کەوچ و چەتـاڵ و پەرداخ، لەو گەورەتر قاپەکان و ئـاو، لەو گەورەتر سڕینەوەی خـوان یا شۆرینی قـاپ و چەتـاڵ و کەوچک و پەردەخ و کوپەکان لەگـەڵ دایکیانـدا، یا گسکـدان. یا ئـاودانی گـوڵ و رووەکەکـان. یا هـەر کـار و بەرپـرسیارێتییەکی تـر لە ماڵـدا. ناشبـێـت جیاوازی لە نێوان کچـان و کوڕانـدا بکرێـت. بەم پێیە هەر منـداڵێکی خـێزانەکە، کـار و بەرپـرسیارێتی دیاریکـراوی خـۆی دەزانێـت. بە شـادی و خۆشییـەوە لە ئەنجـامـدانیان بەرپـرسن.\n٢ـ فـێری منداڵەکانتان بکەن، بەرپرسیارێتی ریکوپیکی و پاکی ژوورەکانیان هەڵبگـرن. خۆیـان جلوبەرگەکـانیـان لەبـەر بکەن، لە شوێنی خۆشیانـدا هەڵیـانبـواسن.\n٣ـ هـانی منداڵەکانتان بـدەن هەمیشە راستگـۆبن، قسەی راست بکەن و بەرپرسیارێتی ئەنجـامی کـارەکـانیان هـەڵـبگـرن.\n٤ـ فـێری منـداڵەکانتـان بکـەن، دوای یاریکـردن بە باتـەکـانی یارییەکـانیـان بە جـوانی کۆیـان بکـەنەوە و لە شـوێنی دیاریکـراوی خـۆیانـدا دایـان بنێنەوە.\n٥ـ ئەرکەکانی قوتابخانەیان بۆ جێبەجێ مەکـەن.. با پشت بە تواناکانی خۆیان ببەستن و خۆیـان بە بەرپـرسیار بـزانـن. گـەر ئێـوە بۆیـان جێـبەجێ بکەن، فـێری تەمـەڵی و درۆ دەبـن و لـە لای مامۆستاکـانیان دەڵـێن خـۆمـان خـۆمـان جـێبەجـێمان کـردوون.\nکە مامۆستا بـووم لە شاری کەرکـووکی داگیرکـراو، وانەی ماتماتیکـم دەوتـەوە، ئاستی یەک بە یەکی قوتابییەکانـم دەزانی. کە ئەرکی ماڵەوەم پێـیان دەدەا، دەمزانی کە هەنـدێ لە قوتـابییەکـانم لە لایـەن دایـکان و باوکـانیانەوە ئەرکەکـانیان بۆ جـێبەجـێ دەکـردن و درۆیان دەکـرد کە خۆمان جێبەجیمان کـردوون. هـانیانم دەدا راستگـۆبن و پێیانم دەوت. گـەر بە هەڵـەش جـێبەجێیان بکەن، پێمخۆشـترە لەوەی بۆتـان جـێبەجـێ بکەن. لەسەر هەڵەکـانتان نە لـێتان تـووڕە دەبـم و نە هـیچ سـزایەکیـشتان دەدەم بەڵکـو یارمەتیـیەکی زیاتـرتان دەدەم. بەم جـۆرە فـێری ئەوەم کردن خۆیـان بەرپـرسیارێتی جـێبەجێ کـردنی ئەرکەکـانیان هـەڵبگـرن و چیـتر درۆ نەکەن. داواشـم لە دایکان و باوکانیان کرد، لێیان بگەڕێـن با پشت بە تواناکانی خۆیـان ببەستن و بەرپـرسیارێتی ئەرکەکانیان هەڵبگـرن.\n٦ـ لە دانیشـتن و بـڕیـارە گـرنگە خـێزانییەکـانتـان، منـداڵەکانتان بە رەنـگ و دەنگەوە بەشـدار بکەن و را و بۆچوون و پێشنیازەکـانیان وەربگـرن. منداڵەکانتان هەست بەوە دەکـەن، کە بە هەنـدیان دەزانـن و رێزیـان لێـدەگـرن و پێگەیـان لەنـاو خـێزانەکانیاندا هـەیە. خـۆشیان بەرپـرس دەزانـن، لـەو بـڕیـارانەی کـە پێـکەوە بڕیـاریاـن لێـدەدەن.\n٧ـ پێویستە ئێوەی دایـکان و باوکـان و مامۆستاکـان، هەمیشە نموونـە و پێشەنگـێکی باشبن بۆ قـسەکانتان و کارەکـانتان و هەڵگـرتنی ئەو بەرپـرسیارێتییانەی لە ئەستۆتان گرتـوون. چونکە منداڵان چـاولێکەرن، لە ئێـوەوە باش و خـراپ فـێردەبن. هـەنـدێ لە ئێـوە بە منـدڵەکانتان دەڵـێن جگەرکێـشان و خواردنەوە خوویەکی خراپ و زیانبەخشە. کەچـی بەبـەر چـاوی منـداڵەکـانیانەوە جگـەرە دەکــێشـن و خـواردنـەوە کهـولییەکـان دەخۆنـەوە! منداڵەکـانیان بـڕوایـان بە قـسەکـانیان نـامێنێت.\n٧ـ کە منداڵەکانتان هەڵەیەک دەکەن یا شتـێک لە دەستیان بەرەوە دەبێت، لێیان تـووڕە مەبـن و هاتـوهـاوار بەسەریانـدا مەکـەن، لۆمەیـان مەکـەن و رەخـنەیـان لێ مەگـرن و سزایان مـەدەن.. بە شـێوەیـەکی راسـت و دروسـت مامەڵەیان لەگەڵـدا بکەن، بواریـان بدەنێ با خۆیـان هەڵەکـانیان راسـت بکەنـەوە. کە پەرداخـێک کـولا یا قـاپێکی چـێشـتی شـلە، لە دەستیان بەرەوە دەبێت.. پێـیان بڵین دڵگران مەبـن، ئێوە بچـن پەڕۆ و پارچە ئیسفەنجـەکەمان و کەفـاو بهـێنن، منیش گـسکە کارەباییەکە دەهـێـنم و پێکەوە گسکی دەدەیـن و جـوانیش دەیسڕینـەوە و هـیچ نـامێـنت.\n٨ـ فێری منداڵەکانتان بکەن خۆیان بەرپرسن لە پاک و خاوێنی گیانیان و دەم و ددانیان، کە پێویستە رۆژانە بەیانیان دوای نانخـواردن و ئێوارانیش پێش نووسـتن خۆیـان پـاک دانەکـانیان بشـۆرن. فـێری بەیـانیتـان بـاش و شـەوتـان شـادیـان بکـەن.\n٩ـ هانـدان و ستاییش و خەڵاتکـردنی منـداڵەکانتـان بۆ ئەنجامـدانی هـەر کـارێکی بـاش پێویستن. چونکە هـیچ شتێک بە قەی هانـدان و ستایش کارتێکردنێکی ئەرێنیان لەسەر منـداڵان نییە. دەتوانن وشەگەلـێکی وەکو: دەستخـۆش، دەمخـۆش، باشـە، زۆر جـوانە، نایابە، هەربژی، ئافـەرین، هـیوای داهاتوویەکی باشترت بۆ دەخوازم، یا چەپڵەلـێدانێک بـۆی، زەردەخەنەیەکی ناسک لە رووی، دەست بە سەرهـێنانی، دەسـتی راست کـێشان بە دەستی راستی "گـیـڤـمی فـایـف"، باوەش لێـدانێکی، ماچکـردنێکی،...هـتد. هەمـوو ئەمـانە پێـزانین و هـانـدانـن بـۆ درێـژەدانی بە کـار و بە بەرپـرسیارێتییە جـوانەکـانی.\nدەشکـری بەپـێی کـارە ئەنجـامـدراوە باشـەکـانیـان، خـەڵاتیـان پێـشکـەش بکـەن، گـەر نوقڵێکیش بێت. ئەوەش ناڵـێین گیرفانەکـانتان پـڕبکەن لە نوقـڵ. نوقـڵ ببێت بە بەرتیل بۆ ئەنجـامـدانی کارەکـانیان. بەڵکو پێـویستە هـەسـت بـەوە بکـات کە بەرپـرسـیارێـتی ئەرک و کـارە و لە ئەستـۆی دایە، بەبێ هـيچ پاداشتـێک، پێـویستە جـێـبەجـێی بکات.\n١٠ـ دەکـرێ لە رێی گـێڕانەوە یا خوێنـدنەوەی چـرۆکـێکەوە یا هـۆنـراوەیەکی منداڵانی مەبەستدارەوە، فـێری بەرپرسیارێتی بکەین، کە بابەتی بەرپـرسیارێتیان لەخۆگرتوون.\n١١ـ گەر ئێوەی دایکان و باوکان و مامۆستاکان لەبەردەم منداڵەکانتان و قوتابییەکـانتان هەڵەیەکتان کرد ـ هەمـوو کەسێک تووشی هەڵەکـردن دەبێت ـ داوای لـێبووردن بکـەن، تا منـداڵەکانتان و قـوتابییەکانتان، لە ئێـوەوە فـێری ئـەم رەفـتارە ئەرێنی و جـوانە ببن.\n١٢ـ لە منـداڵەکانتـان بگەڕێـن، با منـداڵانی تر فـێری شارەزایی و بەهـرەکـانیان بـکەن. چونکە دەیانەوێت گوزارشت لە بەهرە و تواناکانیان بکەن. شانازیش بە ئەوەوە دەکەن کە شارەزاییەکانیان بۆ کەسانی تـری نەشـارەزا دەگوێـزنەوە. سـوودیان پێگـدەگـەیـەنن. هەست بە بەرپـرسـیارێتی یارمـەتی و هـاوکـاری و هـاوڕێـتی دەکـەن.\n١٣ـ لە هـەڵمـەتە هـەرەوەزییەکانی نەمـام روانـدن و پاکـردنەوەی شوێنە گشتییەکـان و سەیرانگان و باخچـەکان و قوتابخانەکان و دەوروبەریان، لە خـۆڵ و خاشاک. پێـویستە منـداڵان بە بەشداری بکەن، گەر بە کارێکی ساکـاریش بێت، منـداڵان لەم هەڵمەتـانەدا، گـەلێ شـتی گـرنگـیان لێوە فـێردەبـن، وەکـو: کاری بە کۆمـەڵ و هـەرەوەزی، ژینگەی پارێـزی، هەبـوونی هـاوڵاتیانی دڵسۆز کە هەست بە بەرپـرسیارێتی دەکەن، هەبـوونی هاوڵاتیانی نادڵسۆز، کە هـەست بە بەرپرسیارێتی ئەستۆیان ناکـەن.\n١٤ـ ئەو خاڵانە و چەنـدین خاڵی تر، کە زۆر گرنگن لە پەروەردەکردنی منداڵەکانمان و راهـێنیان لە منـداڵییەوە، بە هەسـتی بەرپـرسیارێتی، تا گـەورەشبوون، بەرپـرسیارێتی زیـاتر و گـەورەتر هەڵـبگـرن و ببـن بە کـورد و کوردسـتان پەروەرێـکی خـێردەرەوە.\nئەرشیفی (رەزا شوان)ی نووسەر\nڤـاڵنتینا تریشکۆڤـا یەکەم ئاسمانگەڕی ژن لە جیهان\nرۆژنامەگەریی لە باشووری کوردستان\nپەروەردەی منـداڵان بە جوانیخـوازی


’’کوێرکردنى مانگە دەستکردەکان’’\nڕوسیا نەوەیەکی نوێی چەکی لەیزەری بەهێز لە ئۆکرانیا بەکاردەهێنێت کە بۆ سووتاندنی فڕۆکەی بێفڕۆکەوان بەکاردەهێنرێت، هەروەها بەشێک لە چەکە "نهێنییەکان"ی خۆی بۆ بەرەنگاربوونەوەی ڕۆیشتنی چەکی ڕۆژئاوایی بۆ دراوسێکەی بڵاودەکاتەوە.\nلە ساڵی ٢٠١٨دا ڤلادیمێر پوتین سەرۆکی رووسیا پەردەی لەسەر کۆمەڵێک چەکی نوێی لادا، لەوانە مووشەکی بالیستیکی کیشوەربڕ و چەکێکی نوێی لەیزەرى.\nبەپێی ئاژانسی رۆیتەرز، زانیارییەکی کەم لەبارەی وردەکارییەکانی ئەو چەکە نوێیە لەیزەرەوە هەیە. بەڵام پوتین باسی لە چەکێک کرد بەناوی پێرێسڤێت، کە ناوی راهیبێکى جەنگاوەری سەدەی ناوەڕاستی ئۆرتۆدۆکس بوو بەناوی ئەلێکساندەر پێرێسڤێت کە لە شەڕدا گیانى لەدەستدا.\nیوری بۆریسۆڤ، جێگری سەرۆکوەزیران و بەرپرسی گەشەپێدانی سەربازی لە میانی کۆنفرانسێکدا لە مۆسکۆ رایگەیاند، پێرێسڤێت لە ئێستاوە بە قەبارەیەکی بەرفراوان جێگیر دەکرێت و توانای "کوێر"کردنی مانگە دەستکردەکانی هەیە تا ١٥٠٠ کیلۆمەتر لە سەرووی زەویەوە.\nبەڵام بۆریسۆڤ وتی لە ئێستاوە سیستەمی ڕووسی بەهێزتر لە پێرێسڤێت هەیە کە دەتوانێت فڕۆکەی بێفڕۆکەوان بسوتێنێت.\nبۆریسۆڤ ئاماژەی بە تاقیکردنەوەیەک کرد، کە ڕۆژی سێشەممە ئەنجامدرا، تیایدا بانگەشەی ئەوەی کردبوو کە فڕۆکەیەکی بێفڕۆکەوان لەدورى ٥ کیلۆمەتر لە ماوەی پێنج چرکەدا سووتاوە.\nئەو بەرپرسە سەربازییە لە لێدوانەکانیدا بۆ تەلەفزیۆنی دەوڵەتی ڕووسیا، دەڵێت، "نەوەی نوێی چەکی لەیزەر دەبێتە هۆی لەناوچوونی فیزیکی ئامانجەکە و سوتاندنى".\nکاتێک پرسیاری لێکرا کە ئایا ئەم جۆرە چەکانە لە ئۆکرانیا بەکاردەهێنرێن، بۆریسۆڤ وتی "بەڵێ. نموونەی سەرەتایی لەوێ بەکاردەهێنرێت"، ئاماژەی بەوەشکرد کە ئەم چەکە ناوی "زادێرا"ە.\nتا ئێستا هیچ شتێک لەبارەی زادێرا بە ئاشکرا نازانرێت، بەڵام میدیاکانی ڕووسیا لە ساڵی ٢٠١٧دا بڵاویانکردەوە کە کۆمپانیای ئەتۆمی ڕووسی ڕۆزاتۆم یارمەتی پەرەپێدانی داوە.\nئەمەریکا ڕەتی کردووەتەوە کە هێزەکانی خۆی، یان لە ناتۆوە ڕەوانەی ئۆکرانیا بکات، بەڵام واشنتۆن و هاوپەیمانەکانی بە ملیارەها دۆلار چەکی وەک فڕۆکەی بێفڕۆکەوان، موشەکى قورس، مووشەکی دژە فڕۆکەی ستینگەر و مووشەکی دژە تانکی جاڤلینیان بۆ کیێڤ دابین کردووە .\nبۆریسۆڤ جەختی لەوە کردەوە کە نەوەی نوێی چەکی لەیزەر کە مەودای کارۆموگناتیسی فراوان بێت لە کۆتاییدا جێگەی چەکی ئاسایی دەگرێتەوە.\nتێبینییەکانی بۆریسۆڤ، ئەگەر ورد بن، ئاماژەن بۆ ئەوەی کە ڕووسیا بە چەکی لەیزەر پێشکەوتنی بەدەستهێناوە، پرسێک کە لەلایەن زلهێزەکانی دیکەی ئەتۆمی وەک ئەمریکا و چینەوە گرنگییەکی زۆری پێدەدرێت.\nبەکارهێنانی لەیزەر بۆ کوێرکردنی مانگە دەستکردەکان - یان تەنانەت سووتاندنیان - ساڵانێک لەمەوبەر لە کایەی زانست لە خەیاڵەوە نزیکتر بوو، بەڵام زلهێزەکانی وەک ئەمریکا و چین و روسیا ساڵانێکە کار لەسەر ئامادەکردنی جۆرە جیاوازەکانی ئەم چەکانە دەکەن، بە گوێرەی "رۆیتەرز".